Okɛ Hiɛshikamɔ Ahala Nanemɛi, Halamɔ Mɛi ni Sumɔɔ Nyɔŋmɔ\nOkɛ Mɛi Ni Sumɔɔ Nyɔŋmɔ Abɔ Naanyo\n“Mɔ ni kɛ hiɛshikalɔi nyiɛɔ lɛ, ebaatsɔ hiɛshikalɔ.”—ABƐI 13:20.\n1-3. (a) Mɛni Abɛi 13:20 lɛ tsɔɔ wɔ? (b) Mɛni hewɔ esa akɛ wɔkɛ hiɛshikamɔ ahala wɔnanemɛi lɛ?\nANI ona abifao ko ni miikwɛ efɔlɔi gãa pɛŋ? Dani ebaale wiemɔ po lɛ, nibii ni enaa kɛ nibii ni enuɔ lɛ fɛɛ boteɔ ejwɛŋmɔ mli. Be ni edaa lɛ, ekaseɔ efɔlɔi ní eleee po. Ebɛ naakpɛɛ mɔ akɛ, kɛ́ onukpai hu kɛ mɛi bɔ aahu lɛ, amɛsusuɔ nii ahe ni amɛfeɔ amɛnii tamɔ nakai mɛi lɛ.\n2 Abɛi 13:20 lɛ kɛɔ akɛ: “Mɔ ni kɛ hiɛshikalɔi nyiɛɔ lɛ, ebaatsɔ hiɛshikalɔ.” Wiemɔ ni ji “nyiɛɔ” ni akɛtsu nii yɛ biɛ lɛ tsɔɔ akɛ, akɛ mɔ lɛ miibɔ gbagbalii. Jeee mɔ ko masɛi ni mɔ ko baahi yɛ be kɛ beiaŋ lɛ pɛ kɛkɛ wiemɔ nɛɛ tsɔɔ. Biblia he nilelɔ ko tsɔɔ mli akɛ, kɛ́ akɛɛ mɔ ko kɛ mɔ ko nyiɛɔ lɛ, etsɔɔ akɛ esumɔɔ mɔ lɛ sane waa, ni ekɛ lɛ bɔɔ waa. Mɛi ni wɔkɛbɔɔ lɛ náa wɔnɔ hewalɛ waa, titri lɛ, kɛ́ wɔsumɔɔ amɛsane waa.\n3 Wɔnanemɛi baanyɛ aná wɔnɔ hewalɛ yɛ gbɛ kpakpa loo gbɛ gbonyo nɔ. Abɛi 13:20 lɛ tsa nɔ akɛ: “Mɔ ni kɛ kwashiai bɔɔ lɛ, egbeŋ naa ekpakpa.” Yɛ Hebri mli lɛ, kɛ́ akɛɛ mɔ ko kɛ mɔ ko “bɔɔ” lɛ, ebaanyɛ etsɔɔ akɛ, ekɛ mɔ lɛ nyiɛɔ, ni tsɔɔ akɛ, enaanyo ji lɛ. (Abɛi 22:24) Kɛ́ wɔkɛ mɛi ni sumɔɔ Nyɔŋmɔ bɔ naanyo lɛ, amɛbaawo wɔ hewalɛ ni wɔye lɛ anɔkwa daa. Bɔ ni afee ni wɔnyɛ wɔhala nanemɛi kpakpai lɛ, hã wɔkwɛ mɛi ni Yehowa halaa akɛ enanemɛi.\nNAMƐI JI NYƆŊMƆ NANEMƐI?\n4. Mɛni hewɔ eji hegbɛ kpele akɛ mɔ ko aaatsɔ Nyɔŋmɔ naanyo lɛ? Mɛni hewɔ Yehowa tsɛ Abraham akɛ “minaanyo” lɛ?\n4 Yehowa, ni ji Jeŋ Muu Fɛɛ Maŋtsɛ lɛ, ehã wɔ hegbɛ akɛ wɔbatsɔmɔ enanemɛi. Enɛ ji hegbɛ ni nɔ bɛ kwraa. Yehowa halaaa mɔ ko kɛkɛ akɛ enaanyo. Ehalaa mɛi ni sumɔɔ lɛ ni amɛheɔ lɛ amɛyeɔ. Susumɔ Abraham he okwɛ. Etswa efai shi akɛ, nɔ fɛɛ nɔ ni Nyɔŋmɔ baakɛɛ lɛ akɛ efee lɛ, ebaafee. Abraham kɛ enifeemɔ tsɔɔ shii abɔ akɛ, eyeɔ Nyɔŋmɔ anɔkwa ni eboɔ lɛ toi. Be ni Nyɔŋmɔ kɛɛ lɛ akɛ ekɛ ebinuu Isak ayashã afɔle po lɛ, ebo toi ni etee koni ekɛ lɛ ayashã afɔle lɛ. Abraham he eye akɛ, “Nyɔŋmɔ baanyɛ atee Isak shi kɛjɛ gbohii ateŋ.” (Hebribii 11:17-19; 1 Mose 22:1, 2, 9-13) Eye Yehowa anɔkwa ni ebo lɛ toi, no hewɔ lɛ Yehowa tsɛ lɛ akɛ, “minaanyo.”—Yesaia 41:8; Yakobo 2:21-23.\n5. Te Yehowa naa mɛi ni yeɔ lɛ anɔkwa lɛ ehãa tɛŋŋ?\n5 Yehowa shwɛɛɛ enanemɛi ahe kwraa. Enanemɛi lɛ sumɔɔ ni amɛye lɛ anɔkwa, ni no ji nɔ ni he hiaa amɛ fe nɔ fɛɛ nɔ. (Kanemɔ 2 Samuel 22:26.) Amɛyeɔ lɛ anɔkwa ni amɛboɔ lɛ toi, ejaakɛ amɛsumɔɔ lɛ. Biblia lɛ kɛɛ akɛ, Nyɔŋmɔ lɛ, mɔ ni boɔ lɛ toi, ni ji “mɔ ni ja lɛ, lɛ ekɛbɔɔ naanyo.” (Abɛi 3:32) Yehowa fɔ̃ɔ enanemɛi lɛ nine ni amɛbato gbɔ yɛ ‘emama tsũ’ lɛ mli. Efɔ̃ɔ amɛ nine ni amɛbajá lɛ, ní agbɛnɛ hu, amɛsɔle amɛhã lɛ be fɛɛ be.—Lala 15:1-5.\n6. Mɛni wɔbaanyɛ wɔfee kɛtsɔɔ akɛ wɔsumɔɔ Yesu?\n6 Yesu wie akɛ: “Kɛ́ mɔ ko sumɔɔ mi lɛ, ebaaye miwiemɔ lɛ nɔ, ni mi-Tsɛ baasumɔ lɛ.” (Yohane 14:23) No hewɔ lɛ, kɛ́ wɔmiisumɔ ni wɔtsɔmɔ Yehowa nanemɛi lɛ, esa akɛ wɔsumɔ Yesu hu, ni wɔfee nibii ni ekɛɛ wɔfee lɛ. Akɛ nɔkwɛmɔnɔ lɛ, wɔboɔ famɔ ni Yesu kɛhã akɛ wɔshiɛ sane kpakpa lɛ ni wɔfee mɛi kaselɔi lɛ toi. (Mateo 28:19, 20; Yohane 14:15, 21) Akɛni wɔsumɔɔ Yesu hewɔ lɛ, ‘wɔnyiɛɔ enanemaahei lɛ asɛɛ kpaakpa.’ (1 Petro 2:21) Kɛ́ Yehowa na akɛ wɔmiifee bɔ fɛɛ bɔ ni wɔbaanyɛ koni wɔkase e-Bi lɛ yɛ wɔwiemɔi kɛ wɔnifeemɔi amli lɛ, emii shɛɔ ehe waa.\n7. Mɛni hewɔ esa akɛ wɔhala Yehowa nanemɛi akɛ wɔnanemɛi lɛ?\n7 Yehowa nanemɛi yeɔ lɛ anɔkwa, amɛboɔ lɛ toi, ni amɛsumɔɔ e-Bi lɛ. Ani wɔ hu wɔkɛ mɛi ni tamɔ nakai bɔɔ naanyo? Kɛ́ onanemɛi lɛ kaseɔ Yesu, ni amɛkɛ amɛbe kɛ amɛhewalɛ fɛɛ tsɔɔ mɛi Nyɔŋmɔ Maŋtsɛyeli lɛ he nii lɛ, amɛbaaye amɛbua bo ni oba ojeŋ jogbaŋŋ, ni oye Yehowa anɔkwa daa.\nBIBLIA MLI NƆKWƐMƆNII KPAKPAI NI WƆBAANYƐ WƆKASE\n8. Mɛni osumɔɔ yɛ Rut kɛ Naomi naanyobɔɔ lɛ he?\n8 Awie naanyobɔi srɔtoi ahe yɛ Biblia lɛ mli. Eko ji Rut kɛ eshaayoo Naomi naanyobɔɔ lɛ. Yei enyɔ nɛɛ jɛ maji srɔtoi anɔ kɛ shihilɛi srɔtoi amli, ni Naomi ye Rut onukpa kwraa. Shi akɛni amɛ fɛɛ amɛsumɔɔ Yehowa hewɔ lɛ, amɛbatsɔmɔ nanemɛi ni sumɔɔ amɛhe waa. Be ni Naomi shiɔ Moab kɛyaa Israel lɛ, ‘Rut kpɛtɛ lɛ.’ Ekɛɛ Naomi akɛ: “Omaŋbii baatsɔmɔ mimaŋbii, ni o-Nyɔŋmɔ lɛ, mi-Nyɔŋmɔ.” (Rut 1:14, 16) Rut jie mlihilɛ kpo etsɔɔ Naomi waa. Be ni amɛyashɛ Israel lɛ, Rut tsu nii waa kɛkwɛ enaanyo lɛ. Naomi hu sumɔɔ lɛ waa, no hewɔ lɛ, ewo lɛ ŋaa kpakpa. Rut bo lɛ toi, ni no hã ajɔɔ lɛ kɛ Naomi fɛɛ waa.—Rut 3:6.\n9. Mɛni onyaa he waa yɛ David kɛ Yonatan naanyobɔɔ lɛ he?\n9 Nanemɛi krokomɛi ni sumɔɔ amɛhe waa ni ye Yehowa anɔkwa ji David kɛ Yonatan. Yonatan ye David onukpa aaafee afii 30, ni kulɛ lɛ ji mɔ ni baaye Israel nɔ maŋtsɛ yɛ epapa sɛɛ. (1 Samuel 17:33; 31:2; 2 Samuel 5:4) Kɛ̃lɛ, be ni ená ele akɛ Yehowa ehala David akɛ maŋtsɛ lɛ, eyeee ehe awuŋa, ni ekɛ lɛ etswaaa hu. Moŋ lɛ, Yonatan fee nɔ fɛɛ nɔ ni ebaanyɛ kɛfi David sɛɛ. Akɛ nɔkwɛmɔnɔ lɛ, be ni David yaje haomɔ mli lɛ, Yonatan yaye ebua lɛ koni “ená hewalɛ yɛ Yehowa mli.” Ekɛ ewala po wo oshãra mli yɛ David hewɔ. (1 Samuel 23:16, 17) David hu ye Yonatan anɔkwa. Ewo shi akɛ ebaakwɛ Yonatan weku lɛ, ni eye eshiwoo lɛ nɔ yɛ Yonatan gbele sɛɛ po.—1 Samuel 18:1; 20:15-17, 30-34; 2 Samuel 9:1-7.\n10. Mɛni Hebribii etɛ lɛ anaanyobɔɔ lɛ ehã okase?\n10 Amɔmɔ nanemɛi etɛ komɛi ni ji Hebribii ni atsɛɔ amɛ Shadrak, Meshak, kɛ Abednego lɛ kɛjɛ amɛmaŋ kɛtee maŋ kroko nɔ be ni amɛdarako. He ni oblahii nɛɛ yaje lɛ hã amɛkɛ amɛwekumɛi ateŋ jekɛ. Amɛye amɛbua amɛhe koni amɛya nɔ amɛye Yehowa anɔkwa. Sɛɛ mli be ni amɛdara lɛ, Maŋtsɛ Nebukadnezar fã amɛ akɛ amɛjá shika tsuru amaga ko, ni enɛ ka amɛhemɔkɛyeli lɛ waa. Shadrak, kɛ Meshak, kɛ Abednego jáaa amaga lɛ, ni amɛkɛɛ maŋtsɛ lɛ akɛ: “Wɔsɔmɔŋ onyɔŋmɔi lɛ, ni wɔjáŋ shika tsuru amaga ni ofee oma shi lɛ hu.” Be ni aka nanemɛi etɛ nɛɛ ahemɔkɛyeli lɛ, amɛkpaaa yɛ amɛ-Nyɔŋmɔ lɛ sɛɛ.—Daniel 1:1-17; 3:12, 16-28.\n11. Mɛni hãa wɔnaa akɛ Paulo kɛ Timoteo ji nanemɛi ni sumɔɔ amɛhe waa?\n11 Be ni bɔfo Paulo kɛ oblanyo Timoteo kpe lɛ, ena akɛ Timoteo sumɔɔ Yehowa, ni esusuɔ asafo lɛ he waa. No hewɔ lɛ, Paulo tsɔse lɛ koni enyɛ eye ebua nyɛmimɛi ni yɔɔ hei srɔtoi. (Bɔfoi 16:1-8; 17:10-14) Timoteo bɔɔ mɔdɛŋ waa, ni no hewɔ lɛ, Paulo wie yɛ ehe akɛ: “Ekɛ mi sɔmɔ akɛ nyɔŋ koni sane kpakpa lɛ ashwere.” Paulo le akɛ Timoteo ‘baajɛ tsui krɔŋŋ mli etsu nyɛmimɛi lɛ asaji ahe nii.’ Paulo kɛ Timoteo fee ekome, ni amɛkɛ amɛnyɛmɔ fɛɛ sɔmɔ Yehowa. Enɛ hã amɛbatsɔmɔ nanemɛi ni sumɔɔ amɛhe waa.—Filipibii 2:20-22; 1 Korintobii 4:17.\nBƆ NI WƆƆFEE WƆHALA WƆNANEMƐI\n12, 13. (a) Mɛni hewɔ esa akɛ wɔkɛ hiɛshikamɔ ahala wɔnanemɛi yɛ asafo lɛ mli po lɛ? (b) Mɛni hewɔ bɔfo Paulo wie sane ni yɔɔ 1 Korintobii 15:33 lɛ?\n12 Wɔbaanyɛ wɔkase nii kɛjɛ nyɛmimɛi ni yɔɔ asafo lɛ mli lɛ adɛŋ. Nyɛmimɛi nɛɛ baanyɛ aye abua wɔ ni wɔya nɔ wɔye Nyɔŋmɔ anɔkwa, ni wɔ hu wɔbaanyɛ wɔfee nakai nɔŋŋ wɔhã amɛ. (Kanemɔ Romabii 1:11, 12.) Shi yɛ asafo lɛ mli po lɛ, jeee mɔ fɛɛ mɔ kɛkɛ esa akɛ wɔkɛbɔ naanyo. Wɔyɛ nyɛmimɛi ni jɛ maji srɔtoi kɛ shihilɛi srɔtoi amli. Amɛteŋ mɛi komɛi ba asafo lɛ mli etsɛko, ni amɛteŋ mɛi komɛi hu kɛ afii babaoo esɔmɔ Yehowa. Tamɔ bɔ ni eheɔ be dani aduawa ko tsuɔ lɛ, nakai nɔŋŋ eheɔ be dani wekukpaa ni yɔɔ mɔ ko kɛ Yehowa teŋ lɛ mli waa. No hewɔ lɛ, esa akɛ wɔto wɔtsui shi wɔhã wɔnyɛmimɛi lɛ ni wɔsumɔ amɛ, ní wɔkɛ hiɛshikamɔ ahala wɔnanemɛi be fɛɛ be.—Romabii 14:1; 15:1; Hebribii 5:12–6:3.\n13 Shihilɛi komɛi ni yɔɔ hiɛdɔɔ baanyɛ aba asafo lɛ mli. Ekolɛ nyɛmi ko baabɔi nibii ni Biblia lɛ wieɔ eshiɔ lɛ eko feemɔ. Aloo ekolɛ mɔ ko baabɔi huhuuhu wiemɔ yɛ asafo lɛ mli, ni enɛ baanyɛ ekɛ naagba aba. Kɛ́ shihilɛ ko ni tamɔ nakai ba lɛ, esa akɛ wɔkwɛ jogbaŋŋ. Kɛ̃lɛ, enɛ efeee wɔ naakpɛɛ, ejaakɛ yɛ klɛŋklɛŋ afii 100 lɛ mli po lɛ, naagbai ni tamɔ nakai ba Kristofoi asafo lɛ mli. Anɔkwa, bɔfo Paulo bɔ Kristofoi ni hi shi yɛ nakai beiaŋ lɛ kɔkɔ akɛ: “Nyɛkahãa alakaa nyɛ. Naanyobɔɔ gbonyo fiteɔ sui kpakpai.” (1 Korintobii 15:12, 33) Paulo bɔ Timoteo hu kɔkɔ ní ekɛ hiɛshikamɔ ahala enanemɛi. Nakai nɔŋŋ esa akɛ wɔ hu wɔfee.—Kanemɔ 2 Timoteo 2:20-22.\n14. Mɛɛ gbɛ nɔ mɛi ni wɔhalaa akɛ wɔnanemɛi lɛ baanyɛ asa wɔ kɛ Yehowa teŋ wekukpaa lɛ he?\n14 Esa akɛ wɔfee nɔ fɛɛ nɔ ni wɔbaanyɛ koni wɔ kɛ Yehowa teŋ akafite. Nɔ ko bɛ ni jara wa hã wɔ fe no. No hewɔ lɛ, wɔkɛ mɛi ni baanyɛ ahã wɔhemɔkɛyeli lɛ mli agbɔjɔ loo amɛfite wɔ kɛ Yehowa teŋ lɛ ebɔɔɔ. Kɛ́ okɛ kotsa wo glasin mli ni ojie lɛ, onyɛŋ okpa gbɛ akɛ nu baatsere kɛje mli. Nakai nɔŋŋ kɛ́ okɛ mɛi ni feɔ nibii fɔji bɔ lɛ, ebaawa kɛhã bo akɛ obaafee nibii kpakpai. Esa akɛ wɔkwɛ jogbaŋŋ yɛ mɛi ni wɔhalaa akɛ wɔnanemɛi lɛ ahe.—1 Korintobii 5:6; 2 Tesalonikabii 3:6, 7, 14.\nObaanyɛ oná nanemɛi kpakpai ni sumɔɔ Yehowa\n15. Mɛni obaanyɛ ofee koni oná nanemɛi kpakpai yɛ asafo lɛ mli?\n15 Mɛi pii yɛ asafo lɛ mli ni sumɔɔ Yehowa ní obaanyɛ okɛ amɛ abɔ naanyo. (Lala 133:1) Okɛ otipɛŋfoi loo mɛi ni shihilɛ tamɔ onɔ lɛ pɛ akabɔ. Kaimɔ akɛ, Yonatan ye David onukpa kwraa, ni Rut hu lɛ, jeee etipɛŋ kwraa ji Naomi. Wɔmiisumɔ ni wɔkɛ Biblia mli ŋaawoo nɛɛ atsu nii, akɛ: “Nyɛgbelea nyɛtsuii anaa.” (2 Korintobii 6:13; kanemɔ 1 Petro 2:17.) Ni kɛ́ otee nɔ okase Yehowa lɛ, mɛi krokomɛi baasumɔ ni amɛkɛ bo abɔ naanyo.\nKƐ́ NAAGBAI BA\n16, 17. Kɛ́ mɔ ko ni yɔɔ asafo lɛ mli lɛ fee wɔ nɔ ko ni egba wɔnaa lɛ, mɛni esaaa akɛ wɔfeɔ?\n16 Yɛ weku fɛɛ weku mli lɛ, esoro bɔ ni mɔ fɛɛ mɔ yɔɔ, bɔ ni mɔ fɛɛ mɔ susuɔ nii ahe ehãa, kɛ bɔ ni mɔ fɛɛ mɔ feɔ enii ehãa. Nakai nɔŋŋ eyɔɔ lɛ yɛ asafo lɛ mli hu. Enɛ hãa shihilɛ ŋɔɔ, ni ehãa wɔkaseɔ nii kɛjɛɔ mɛi srɔtoi adɛŋ. Shi bei komɛi lɛ, srɔto nɛɛ hewɔ lɛ, wɔnuuu wɔnyɛmimɛi lɛ ashishi, ni amɛhe woɔ wɔmli la po. Ekolɛ wɔmli baafu amɛ, loo amɛnifeemɔ ko baanyɛ agba wɔnaa. (Abɛi 12:18) Ani esa akɛ wɔhã naagbai nɛɛ ahã wɔnijiaŋ aje wui loo wɔshi asafo lɛ?\n17 Dabi. Kɛ́ mɔ ko fee nɔ ko ni egba wɔnaa po lɛ, esaaa akɛ wɔshiɔ asafo lɛ. Jeee Yehowa ji mɔ ni fee wɔ nii lɛ. Lɛ ehã wɔ wala kɛ nibii krokomɛi fɛɛ. No hewɔ lɛ, esa akɛ wɔsumɔ lɛ ni wɔye lɛ anɔkwa. (Kpojiemɔ 4:11) Asafo lɛ ji nikeenii ko ni Yehowa kɛhã wɔ koni eye ebua wɔ ni wɔhemɔkɛyeli lɛ mli awa. (Hebribii 13:17) Esaaa akɛ mɔ ko nifeemɔ ni egba wɔnaa lɛ hãa wɔkpoɔ nikeenii nɛɛ kɔkɔɔkɔ.—Kanemɔ Lala 119:165.\n18. (a) Mɛni baaye abua wɔ koni wɔnyɛ wɔkɛ wɔnyɛmimɛi lɛ ahi shi jogbaŋŋ? (b) Mɛni hewɔ esa akɛ wɔkɛ mɛi ahe ake amɛ lɛ?\n18 Wɔsumɔɔ wɔnyɛmimɛi lɛ, ni wɔmiisumɔ ni wɔkɛ amɛ ahi shi jogbaŋŋ. Yehowa kpaaa gbɛ akɛ adesa ko aye emuu, ni esaaa akɛ wɔ hu wɔkpaa gbɛ nakai. (Abɛi 17:9; 1 Petro 4:8) Wɔ fɛɛ wɔtɔ̃ɔ, shi suɔmɔ baaye abua wɔ ni ‘wɔkɛke wɔhe tswaa.’ (Kolosebii 3:13) Kɛ́ wɔsumɔɔ wɔnyɛmimɛi lɛ, wɔhãŋ naagbai bibii atsɔmɔ naagbai wuji. Kɛ́ mɔ ko fee wɔ nɔ ko ni edɔ wɔ lɛ, bei pii lɛ ewaa kɛhãa wɔ akɛ wɔbaajie kɛje wɔjwɛŋmɔ mli. Ewaaa akɛ wɔmli baafu mɔ lɛ ni wɔkɛ lɛ ahi naa. Shi enɛ hãŋ wɔná miishɛɛ, ni ebaahã sane lɛ adɔ wɔ waa moŋ. Yɛ no najiaŋ lɛ, kɛ́ wɔkɛ mɔ lɛ he ke lɛ lɛ, wɔtoiŋ baajɔ wɔ, ekomefeemɔ baahi asafo lɛ mli, ni nɔ ni fe fɛɛ lɛ, wekukpaa kpakpa baaya nɔ ahi wɔ kɛ Yehowa teŋ.—Mateo 6:14, 15; Luka 17:3, 4; Romabii 14:19.\nKƐ́ ASHWIE MƆ KO KƐJE ASAFO LƐ MLI\n19. Mɛɛ be esa akɛ wɔkɛ mɔ ko ni yɔɔ asafo lɛ mli lɛ akpa bɔɔ?\n19 Kɛ́ suɔmɔ baahi weku ko mli lɛ, esa akɛ weku lɛ mli bii lɛ ateŋ mɔ fɛɛ mɔ afee nibii ni baahã weku lɛ mli bii krokomɛi lɛ amii ashɛ amɛhe. Shi kɛ́ weku lɛ mli nyo ko tse atua, ni weku lɛ mli bii krokomɛi lɛ fɛɛ bɔ mɔdɛŋ shii abɔ akɛ amɛbaaye amɛbua lɛ, shi ekpɛlɛɛɛ ni amɛye amɛbua lɛ hu? Ekolɛ lɛ diɛŋtsɛ ebaakpɛ eyiŋ akɛ ebaashi shĩa lɛ, loo weku yitso lɛ baahã eshi shĩa lɛ. Nɔ ko ni tamɔ nakai nɔŋŋ baanyɛ aba yɛ asafo lɛ mli. Ekolɛ mɔ ko ni yɔɔ asafo lɛ mli lɛ baaya nɔ afee nibii ni esaaa Yehowa hiɛ ni baanyɛ aye asafo lɛ awui. Ekolɛ ekpɛlɛŋ ni aye abua lɛ, ni ekɛ enifeemɔ baatsɔɔ akɛ esumɔŋ ni ehi asafo lɛ mli dɔŋŋ. Ekolɛ lɛ diɛŋtsɛ ebaashi asafo lɛ, loo ehe baahia ni ashwie lɛ kɛje asafo lɛ mli. Kɛ́ eba lɛ nakai lɛ, Biblia lɛ hãa wɔleɔ faŋŋ akɛ, esa akɛ wɔkɛ lɛ “akpa bɔɔ.” (Kanemɔ 1 Korintobii 5:11-13; 2 Yohane 9-11) Kɛ́ wɔnaanyo loo wɔwekunyo ji mɔ lɛ, ebaanyɛ ewa kɛhã wɔ akɛ wɔkɛ gbɛtsɔɔmɔ nɛɛ baatsu nii. Shi esa akɛ wɔhã anɔkwa ni wɔbaaye Yehowa lɛ he ahia wɔ fe anɔkwa ni wɔbaaye gbɔmɔ fɛɛ gbɔmɔ.—Kwɛmɔ Wiemɔi Komɛi Amligbalamɔ 8.\n20, 21. (a) Mɛɛ gbɛ nɔ shwiemɔ gbɛjianɔtoo lɛ hãa wɔnaa akɛ Yehowa sumɔɔ wɔ? (b) Mɛni hewɔ ehe hiaa ni wɔkɛ hiɛshikamɔ ahala wɔnanemɛi lɛ?\n20 Shwiemɔ gbɛjianɔtoo lɛ tsɔɔ akɛ Yehowa sumɔɔ wɔ waa. Gbɛjianɔtoo nɛɛ buɔ asafo lɛ he kɛjɛɔ mɛi ni sumɔɔɔ ni amɛkɛ Yehowa mlai kɛ eshishitoo mlai lɛ tsuɔ nii lɛ ahe. (1 Korintobii 5:7; Hebribii 12:15, 16) Ehãa wɔnáa hegbɛ kɛtsɔɔ akɛ wɔsumɔɔ Yehowa, kɛ egbɛ́i krɔŋkrɔŋ lɛ, kɛ emlai kɛ eshishitoo mlai ni nɔ kwɔlɔ lɛ. (1 Petro 1:15, 16) Agbɛnɛ hu, shwiemɔ gbɛjianɔtoo lɛ hãa anaa akɛ asumɔɔ mɔ ni ashwie lɛ lɛ. Tsɔsemɔ ni mli wa nɛɛ baanyɛ aye abua lɛ ni ena akɛ nɔ ni efeɔ lɛ ehiii, ni no baatsirɛ lɛ ni etsake etsui. Mɛi ni ashwie amɛ lɛ ateŋ mɛi pii eku amɛsɛɛ kɛba Yehowa ŋɔɔ, ni ahere amɛ atuu kɛba asafo lɛ mli ekoŋŋ.—Hebribii 12:11.\n21 Mɛi ni wɔkɛbɔɔ naanyo lɛ baaná wɔnɔ hewalɛ yɛ gbɛ ko nɔ kɛ̃. No hewɔ lɛ, ehe miihia ni wɔkɛ hiɛshikamɔ ahala wɔnanemɛi. Kɛ́ wɔsumɔɔ mɛi ni Yehowa sumɔɔ lɛ, no lɛ, wɔbaanyɛ wɔná nɔmimaa akɛ, amɛbaaye amɛbua wɔ ni wɔye Yehowa anɔkwa kɛya naanɔ.\n1 OBAANYƐ OTSƆ YEHOWA NAANYO\n“Atsɛ [Abraham] Yehowa naanyo.”—Yakobo 2:23\nTe wɔɔfee tɛŋŋ wɔkɛ Yehowa abɔ naanyo?\n2 Samuel 22:26; Lala 15:1-5; Yohane 14:21\nYehowa halaa mɛi ni sumɔɔ lɛ, ní boɔ lɛ toi, ní yeɔ lɛ anɔkwa lɛ akɛ enanemɛi.\nAbɛi 13:20; 1 Korintobii 15:33; 2 Timoteo 2:22\nBei pii lɛ, wɔkaseɔ mɛi ni wɔkɛbɔɔ lɛ.\n2 ESA AKƐ WƆKƐ MƐI NI SUMƆƆ YEHOWA ABƆ NAANYO\n“Mɔ ni ja lɛ, lɛ ekɛbɔɔ naanyo.”—Abɛi 3:32\nMɛni baawa wɔ ni wɔkɛ hiɛshikamɔ ahala wɔnanemɛi?\nRomabii 1:11, 12; 2 Korintobii 6:13; 1 Petro 2:17\nWɔbaanyɛ wɔkɛ mɛi ni jɛ maji srɔtoi anɔ kɛ shihilɛi srɔtoi amli abɔ naanyo. Nɔ ni he hiaa ji, ni wɔkɛ mɛi ni sumɔɔ Yehowa baabɔ.\nRut 1:14, 16; 1 Samuel 18:1; Filipibii 2:20-22\nAwie nanemɛi kpakpai pii ahe yɛ Biblia lɛ mli.\n3 YEHOWA MIISUMƆ NI OFEE OHE NAANYO KPAKPA\n“Naanyo kpakpa sumɔɔ mɔ yɛ bei fɛɛ mli, ni ebatsɔɔ nyɛmi yɛ haomɔ beiaŋ.”—Abɛi 17:17\nKɛ́ naagba ba wɔ kɛ wɔnaanyo ko teŋ lɛ, mɛni wɔbaanyɛ wɔfee?\nLala 133:1; Mateo 6:14, 15; Romabii 14:19\nBo klɛŋklɛŋ feemɔ nibii ni baahã toiŋjɔlɛ kɛ ekomefeemɔ aya nɔ ahi nyɛteŋ.\nAbɛi 17:9; Kolosebii 3:13; 1 Petro 4:8\nKɛ́ wɔsumɔɔ wɔnyɛmimɛi lɛ, wɔhãŋ naagbai bibii atsɔmɔ naagbai wuji. Moŋ lɛ, wɔkɛ amɛhe baake amɛ ni wɔbaaye amɛ anɔkwa.\nLala 141:5; Abɛi 27:6\nKaimɔ akɛ, naanyo kpakpa baakɛɛ bo anɔkwale ni kɔɔ ohe lɛ ni esheee gbeyei.\nAbɛi 12:18; 18:24; 1 Yohane 3:16-18\nKɛ́ ofee ohe naanyo kpakpa lɛ, onanemɛi lɛ baasumɔ osane waa.\n4 MƆ NI ESA AKƐ WƆYE LƐ ANƆKWA FE MƆ FƐƐ MƆ JI YEHOWA\n“Eji anɔkwale akɛ, tsɔsemɔ ko bɛ ni amrɔmrɔ lɛ efeɔ mɔ akɛ miishɛɛ nɔ, . . . shi sɛɛ mli lɛ, ewoɔ . . . yibii ni ji jalɛ.”—Hebribii 12:11\nKɛ́ wɔnaanyo ko kpa Yehowa jamɔ lɛ, mɛni esa akɛ wɔfee?\n1 Korintobii 5:11-13; 2 Yohane 9-11\nKɛ́ wɔnaanyo ko tee nɔ efee nibii gbohii, ni aye abua lɛ aahu shi etsakeee lɛ, ekɛ no tsɔɔ akɛ esumɔɔɔ ni ehiɔ asafo lɛ mli dɔŋŋ.\nShwiemɔ gbɛjianɔtoo lɛ hãa wɔnáa hegbɛ kɛtsɔɔ akɛ wɔsumɔɔ Yehowa, kɛ egbɛ́i lɛ, kɛ emlai kɛ eshishitoo mlai lɛ.\nMɔ fɛɛ mɔ sumɔɔ toiŋjɔlɛ. Shi mɛi babaoo yɛ ni kɛ́ amɛnu he akɛ aashɔ̃ hegbɛ loo gbɛhe ko ni amɛyɔɔ lɛ yɛ amɛdɛŋ lɛ, amɛfeɔ nibii ni baanyɛ afite toiŋjɔlɛ. Mɛni baaye abua bo ni okafee onii tamɔ amɛ?\nKɛmaje Mɔ Ko Kɛmaje Mɔ Ko Okɛ Mɛi Ni Sumɔɔ Nyɔŋmɔ Abɔ Naanyo


Jajelɔ 7 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nGbɛ́i kpakpa kɛ gbele gbi (1-4)\nHiɛshikalɔ kãmɔ (5-7)\nSane naagbee hi fe eshishijee (8-10)\nSɛɛnamɔ ni yɔɔ hiɛshikamɔ he (11, 12)\nGbii kpakpai kɛ gbii fɔji (13-15)\nKaafee nii kɛteke nɔ (16-22)\nNibii ni jajelɔ lɛ kpa shi ena (23-29)\n7 Gbɛ́i kpakpa* hi fe mu kpakpa,+ ni gbele gbi hi fe fɔmɔ gbi. 2 Ehi akɛ obaaya shĩa ni agbo yɛ mli fe nɔ ni obaaya shĩa ni aŋmɛ okpɔlɔ yɛ mli,+ ejaakɛ no ji mɔ fɛɛ mɔ naagbee, ni esa akɛ hiɛkãalɔi ajwɛŋ nɔ yɛ amɛtsui mli. 3 Ehi akɛ mɔ baahao fe nɔ ni ebaaŋmɔ,+ ejaakɛ hiɛ ni efee mɔbɔmɔbɔ lɛ, eyeɔ ebuaa tsui.+ 4 Hiɛshikalɔ tsui yɛ shĩa ni agbo yɛ mli, shi kwashia tsui yɛ shĩa ni aanya* yɛ mli.+ 5 Ehi akɛ abaabo hiɛshikalɔ kãmɔ toi+ fe nɔ ni abaabo buului alala toi. 6 Ejaakɛ tamɔ bɔ ni ŋmeii fɛlɛɔ kɛ́ aashã yɛ kukwɛi shishi lɛ, nakai buulu ŋmɔlɔ ji;+ ni enɛ hu lɛ, yaka nii ni. 7 Shi yiwaa baanyɛ ahã hiɛshikalɔ aye sɛkɛ, ni nyɔɔŋnii hu fiteɔ tsui.+ 8 Sane naagbee hi fe eshishijee. Ehi akɛ obaato otsui shi fe nɔ ni obaawó ohe nɔ.*+ 9 Kaahã omli fu oya,*+ ejaakɛ mlifu lɛ, buului atsui mli* eyɔɔ.*+ 10 Kaabi akɛ, “Mɛni hewɔ tsutsu gbii lɛ hi fe gbii nɛɛ?” ejaakɛ jeee hiɛshikamɔ mli ojɛɔ obiɔ nakai sane lɛ.+ 11 Kɛ́ hiɛshikamɔ fata gboshinii he lɛ, ehi, ni ehe yɛ sɛɛnamɔ kɛhã mɛi ni naa hulu lɛ.* 12 Ejaakɛ hiɛshikamɔ buɔ mɔ he+ tamɔ bɔ ni shika buɔ mɔ he+ lɛ nɔŋŋ, shi sɛɛnamɔ ni yɔɔ nilee he ji: Hiɛshikamɔ hereɔ mɔ ni hiɛ kã shi lɛ yiwala.+ 13 Susumɔ anɔkwa Nyɔŋmɔ lɛ nitsumɔ he; namɔ baanyɛ ajaje nɔ ni Nyɔŋmɔ ekɔ̃dɔ̃?+ 14 Yɛ gbi kpakpa nɔ lɛ, feemɔ ekpakpa,+ shi yɛ gbi fɔŋ nɔ lɛ, kaimɔ akɛ Nyɔŋmɔ ji mɔ ni fee enɛ kɛ enɛ fɛɛ,+ bɔ ni afee ni gbɔmɛi akanyɛ amɛle* nɔ ni baaba amɛnɔ wɔsɛɛ.+ 15 Yɛ miyaka wala gbii nɛɛ amli lɛ,+ mina nɔ fɛɛ nɔ—kɛjɛ jalɔ ni hiɛ kpãtãa yɛ ejalɛ nifeemɔ lɛ mli+ lɛ nɔ kɛyashi mɔ fɔŋ ni hiɔ shi be kplaŋŋ yɛ efɔŋ ni efeɔ lɛ fɛɛ sɛɛ lɛ nɔ.+ 16 Kaafee jalɛ nii kɛteke nɔ,+ ni kaahã ohiɛ kã shi hu fe nine.+ Mɛni hewɔ esa akɛ okpãtã bo diɛŋtsɛ ohiɛ?+ 17 Kaafee efɔŋ kɛteke nɔ, ni kaafee buulu hu.+ Mɛni hewɔ esa akɛ ogbo be ni obe shɛko?+ 18 Kɛ́ omɔ kɔkɔbɔɔ nɛɛ mli lɛ, ehi, shi kaaŋmɛɛ ekroko lɛ hu he;+ ejaakɛ mɔ ni sheɔ Nyɔŋmɔ gbeyei lɛ, ebaabo fɛɛ toi. 19 Hiɛshikamɔ hãa hiɛshikalɔ he waa fe hewalɔi nyɔŋma ni yɔɔ maŋ mli.+ 20 Ejaakɛ mɔ ko mɔ ko bɛ shikpɔŋ lɛ nɔ ni ji jalɔ ni feɔ ekpakpa be fɛɛ be ni efeee esha.+ 21 Agbɛnɛ hu, jeee nɔ fɛɛ nɔ ni onuɔ lɛ esa akɛ okɛwo otsui mli;+ kɛjeee nakai lɛ, obaanu ni otsulɔ miilomɔ bo. 22 Ejaakɛ bo diɛŋtsɛ ole yɛ otsui mli akɛ, olomɔ mɛi shii abɔ.+ 23 Enɛɛmɛi fɛɛ lɛ, mikɛ hiɛshikamɔ ka mikwɛ, ni mikɛɛ akɛ: “Matsɔ hiɛshikalɔ.” Shi miyanyɛɛɛ mashɛ he. 24 Nɔ ni eba lɛ, eyɛ shɔŋŋ ni emli kwɔ waa diɛŋtsɛ. Namɔ baanyɛ anu shishi?+ 25 Mikpɛ mli yɛ mitsui mli akɛ makase, ni makpa shi mana, ni matao hiɛshikamɔ kɛ yiŋtoi ni yɔɔ nibii asɛɛ, kɛ agbɛnɛ hu, ni manu bɔ ni kwashiafeemɔ ji efɔŋfeemɔ kɛ bɔ ni buulufeemɔ ji sɛkɛyeli lɛ shishi.+ 26 Kɛkɛ ni mina anɔkwa sane nɛɛ: Yoo ni tamɔ gbɔbilɔ yaa, ni etsui tamɔ tsãanii,* ni eniji tamɔ tsuŋwoo gboklɛi lɛ, eyeɔ awui* fe gbele. Mɔ ni feɔ nɔ ni sa anɔkwa Nyɔŋmɔ lɛ hiɛ lɛ baaje edɛŋ,+ shi eshafeelɔ lɛ, ebaadu lɛ.+ 27 Jajelɔ lɛ kɛɛ akɛ,+ “Naa, be ni mitao nibii amli ekomekomei koni mana naa lɛ, nɔ ni mina nɛ, 28 shi nɔ ni mitee nɔ mitao* lɛ, minaaa. Mina nuu* kome yɛ mɛi akpe teŋ, shi minaaa yoo yɛ amɛteŋ. 29 Nɔ pɛ ni mina nɛ: Anɔkwa Nyɔŋmɔ lɛ bɔ gbɔmɔ jogbaŋŋ,+ shi amɛ diɛŋtsɛ amɛtsɔɔ ŋai babaoo.”+\n^ Loo “aashwɛ hiɛ.”\n^ Loo “obaawó ohe nɔ yɛ omumɔ mli.”\n^ Hebri sht. ŋm., “Kaaye ohe oyai yɛ omumɔ mli ni omli fu.”\n^ Loo “amiinaa.”\n^ Shishitsɔɔmɔi komɛi kɛɔ akɛ, “no akɛyoɔ buulu.”\n^ Ni ji, mɛi ni hiɛ kã.\n^ Loo “gbɔmɛi akana.”\n^ Loo “adrãi.”\n^ Loo “ejoɔ.”\n^ Loo “misusuma tee nɔ etao.”\n^ Loo “nuu jalɔ.”


KANEMƆ YƐ Abkhaz Adhola Afrikaans Albania Amharic Arabic Argentina Mumuii Awiemɔ Armenia Armenia (West) Ateso Aukan Austria Mumuii Awiemɔ Azerbaijani Azerbaijani (Cyrillic) Baoule Bassa (Cameroon) Bassa (Liberia) Batak (Karo) Batak (Simalungun) Batak (Toba) Bicol Blackfoot Blɔfo Boulou Cambodia Carib Cebuano Chichewa Chile Mumuii Awiemɔ China Mumuii Awiemɔ Chinese Mandarin (Simplified) Chinese Mandarin (Traditional) Chitonga Costa Rica Mumuii Awiemɔ Croatia Croatia Mumuii Awiemɔ Cuban Sign Language Czech Czech Mumuii Awiemɔ Denmark Douala Dutch Dutch Mumuii Awiemɔ Ecuador Mumuii Awiemɔ Efik Estonia Ewe Faroese Fiji Filipi Mumuii Awiemɔ Finland Finland Mumuii Awiemɔ Frafra French Futuna (East) Ga Garifuna Georgia Germany Mumuii Awiemɔ Ghana Mumuii Awiemɔ Greenland Guarani Guatemala Mumuii Awiemɔ Haitian Creole Hausa Hebri Hela Hela Mumuii Awiemɔ Hiligaynon Hmong (White) Hungary Hungary Mumuii Awiemɔ Iban Igbo Iloko Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Kinyarwanda Kirghiz Kisi Korea Krio Kwanyama Laos Latvia Lhukonzo Lithuania Luganda Luo Madagascar Mumuii Awiemɔ Malagasy Mam Mapudungun Mauritia Creole Mbunda Medumba Mexico Mumuii Awiemɔ Mizo Mozambique Mumuii Awiemɔ Nahuatl (Guerrero) Navajo Ndebele (Zimbabwe) Nengone Nepali New Zealand Mumuii Awiemɔ Nias Niue Norway Norway Mumuii Awiemɔ Nzema Oromo Ossetia Panaman Mumuii Awiemɔ Paraguay Mumuii Awiemɔ Persia Peru Mumuii Awiemɔ Poland Portugal Mumuii Awiemɔ Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romania Romania Mumuii Aweimɔ Romany (Northern Greece) Romany (Southern Greece) Runyankore Russia Russia Mumuii Awiemɔ Rutoro Sarnami Serbia (Roma) Serbian (Cyrillic) Setswana Seychelles Creole Shona Shuar Sidama Sinhala Slovak Slovenia Solomon Islands Pidgin Spania Spania Mumuii Awiemɔ Swahili Sweden Swedish Mumuii Awiemɔ Tagalog Tahiti Tatar Thailand Thailand Mumuii Awiemɔ Tigrinya Tojolabal Tonga Totonac Tsonga Turkmen Tuvalu Twi Tzotzil Ukrain Urdu Urhobo Uzbek Uzbek (Roman) Venda Wallis Wayuunaiki Wolaita Wolof Xhosa Yoruba Zande Zapotec (Lachiguiri) Zulu\nYesu Kristo ji Yehowa Bi kɛ enaanyo ni bɛŋkɛ lɛ kpaakpa, ni esumɔɔ lɛ fe fɛɛ. Dani Yesu aaabahi shikpɔŋ nɔ ákɛ gbɔmɔ lɛ, no mli lɛ eyɛ ŋwɛi ákɛ mumɔŋ bɔɔ nɔ̃ ni yɔɔ hewalɛ waa. (Yohane 17:5) Kɛkɛ ni eba shikpɔŋ nɔ koni ebatsɔɔ gbɔmɛi anɔkwale ni kɔɔ Nyɔŋmɔ he. (Yohane 18:37) Ekɛ ewala akɛ adesa lɛ hu ha koni ekɛhere adesai toibolɔi ayiwala kɛjɛ esha kɛ gbele mli. (Romabii 6:23) Yesu ji Nyɔŋmɔ Maŋtsɛyeli lɛ nɔ Maŋtsɛ bianɛ, ŋwɛi nɔyeli ni kɛ Paradeiso baaba shikpɔŋ nɛɛ nɔ lɛ.—Kpojiemɔ 19:16.\nNyɔŋmɔ nanemɛi ji ŋwɛibɔfoi lɛ hu. Ŋwɛibɔfoi lɛ ejeee amɛwala shishi tamɔ adesai yɛ shikpɔŋ nɔ. Abɔ amɛ yɛ ŋwɛi dani Nyɔŋmɔ bɔ shikpɔŋ lɛ. (Hiob 38:4-7) Ŋwɛibɔfoi akpekpei abɔ yɛ. (Daniel 7:10) Nɛkɛ Nyɔŋmɔ nanemɛi ni yɔɔ ŋwɛi nɛɛ miisumɔ ni gbɔmɛi akase anɔkwale ni kɔɔ Yehowa he lɛ.—Kpojiemɔ 14:6, 7.\nNyɔŋmɔ hu yɛ nanemɛi yɛ shikpɔŋ lɛ nɔ; etsɛɔ amɛ edasefoi. Odasefonyo ni yɔɔ saneyelihe kɛɔ nɔ ni ele yɛ mɔ ko loo nɔ ko he. Yehowa Odasefoi gbaa nɔ ni amɛle yɛ Yehowa kɛ eyiŋtoo he lɛ he sane amɛtsɔɔ mɛi krokomɛi. (Yesaia 43:10) Taakɛ ŋwɛibɔfoi lɛ ji lɛ, Odasefoi lɛ miisumɔ ni amɛye amɛbua bo ni okase anɔkwale ni kɔɔ Yehowa he lɛ. Amɛmiisumɔ ni bo hu obatsɔ Nyɔŋmɔ naanyo.\nNaa yiŋtoi etɛ ahewɔ ni wɔhã abɔi wɔ tsɛmɔ akɛ Yehowa Odasefoi.


Ani Okɛ Nyɔŋmɔ Gbaa Sane?\nBuu-Mɔɔ | December 2014\nKANEMƆ YƐ Afrikaans Albania Amharic Arabic Armenia Armenia (West) Aymara Bengali Bicol Bislama Blɔfo Bulgaria Cambodia Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Croatia Czech Denmark Drehu Dutch Efik Estonia Ewe Finland French Ga Garifuna Georgia Germany Guarani Gujarat Haitian Creole Hebri Hela Hiligaynon Hindi Hmong (White) Hungary Igbo Iloko Indonesia Isoko Italia Japan Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korea Krio Kwangali Kwanyama Lingala Lithuania Luganda Lunda Luo Macedonia Malagasy Malayalam Malta Mam Marathi Maya Mazatec (Huautla) Mixe (North Central) Mizo Moore Myanmar Nahuatl (Central) Ndebele Ndonga Nepali Ngabere Norway Nzema Oromo Ossetia Otetela Pangasinan Papiamento (Aruba) Papiamento (Curaçao) Poland Portuguese (Brazil) Punjabi Quechua (Bolivia) Romania Russia Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tamil Tatar Telugu Thailand Tigrinya Tiv Tlapanec Tshiluba Tsonga Turkey Twi Ukrain Umbundu Urdu Venda Vietnam Wallis Wolaita Xhosa Zande Zulu\nSANEYITSO LƐ MLITSƆƆMƆ | OBAANYƐ OBƐŊKƐ NYƆŊMƆ\nNanemɛi kpakpai gbaa sane be fɛɛ be ni hegbɛ baaba. Amɛfeɔ nakai hiɛ kɛ hiɛ loo kɛtsɔ foŋ, e-mail, vidio loo woloŋmaa nɔ. No hewɔ lɛ, bɔ ni afee ni wɔbɛŋkɛ Nyɔŋmɔ lɛ, esa akɛ wɔ kɛ lɛ afɔ sanegbaa. Kɛ̃lɛ, mɛɛ gbɛ nɔ wɔɔtsɔ wɔfee nakai?\nWɔbaanyɛ wɔkɛ Yehowa awie kɛtsɔ sɔlemɔ nɔ. Sɔlemɔ ni wɔɔsɔle wɔhã Nyɔŋmɔ lɛ tamɔɔɔ sanegbaa ko kɛkɛ ni yaa nɔ yɛ wɔ kɛ wɔtipɛŋfoi ateŋ. Kɛ́ wɔmiisɔle lɛ, esa akɛ wɔhã ehi wɔjwɛŋmɔŋ akɛ wɔ kɛ wɔ-Bɔlɔ ni ji Mɔ ni nɔ Kwɔ yɛ jeŋ muu lɛ fɛɛ mli lɛ miiwie. Esa akɛ enɛ atsirɛ wɔ ni wɔjɛ bulɛ mli wɔsɔle wɔhã lɛ. Bɔ ni afee ni Nyɔŋmɔ abo wɔsɔlemɔi atoi lɛ, esa akɛ wɔfee nibii komɛi hu. Amɛteŋ etɛ nɛ.\nKlɛŋklɛŋ lɛ, esa akɛ wɔsɔle wɔhã Yehowa Nyɔŋmɔ pɛ—jeee Yesu, “hetselɔ” ko, loo okadi ko. (2 Mose 20:4, 5) Biblia lɛ wieɔ faŋŋ akɛ: ‘Nɔ fɛɛ nɔ mli lɛ nyɛkɛ sɔlemɔ kɛ faikpamɔ kɛ shidaa atsĩa nyɛtutɔmɔi lɛ atã yɛ Nyɔŋmɔ hiɛ.’ (Filipibii 4:6) Nɔ ni ji enyɔ lɛ, esa akɛ wɔsɔle kɛtsɔ Nyɔŋmɔ Bi Yesu Kristo gbɛ́i amli. Yesu diɛŋtsɛ tsɔɔ mli akɛ: ‘Mɔ ko baaa tsɛ lɛ ŋɔɔ, akɛ ja etsɔ minɔ.’ (Yohane 14:6) Nɔ ni ji etɛ lɛ, esa akɛ wɔsɔlemɔi kɛ Nyɔŋmɔ suɔmɔnaa nii akpã gbee. Biblia lɛ kɛɔ akɛ: ‘Kɛji wɔba nɔ ko yɛ esuɔmɔ naa lɛ, eboɔ wɔ toi.’ *—1 Yohane 5:14.\nNanemɛi ni bɛŋkɛ kpaakpa lɛ kɛ amɛhe fɔɔ sane gbaa\nKɛ̃lɛ eji anɔkwale akɛ, wekukpaa ni kã mɛi enyɔ teŋ lɛ nyɛŋ akã he aya nɔ kɛ́ daanɛɛ mɔ kome sɔŋŋ ji mɔ ni wieɔ. Taakɛ eji yɛ nanemɛi enyɔ ni miigba sane lɛ ahe lɛ, esa akɛ wɔ hu wɔŋmɛ gbɛ ni Nyɔŋmɔ kɛwɔ awie, ní wɔbo lɛ toi kɛ́ eewie. Ani ole gbɛ ni Nyɔŋmɔ tsɔɔ nɔ ekɛ wɔ wieɔ?\nŊmɛnɛ lɛ, Yehowa Nyɔŋmɔ tsɔɔ e-Wiemɔ ni aŋma lɛ, ni ji Biblia lɛ nɔ ekɛ wɔ “wieɔ.” (2 Timoteo 3:16, 17) Mɛni hewɔ wɔkɛɔ nakai? Akɛ nɔkwɛmɔnɔ lɛ: Ŋɔɔ lɛ akɛ onaanyo waa ko ŋma bo wolo. Kɛ́ okane ogbe naa lɛ, okɛ miishɛɛ baakɛɛ mɛi krokomɛi akɛ, “Bianɛ nɔŋŋ minu minaanyo lɛ he!” Kɛ̃lɛ, onuuu onaanyo lɛ gbee diɛŋtsɛ, shi ekɛbo wie kɛtsɔ woloŋmaa nɔ. Yɛ nakai gbɛ nɔŋŋ nɔ lɛ, kɛ́ okane Biblia lɛ, etsɔɔ akɛ ooŋmɛ gbɛ ni Yehowa kɛbo awie. No hewɔ lɛ, Gina ni atsi etã yɛ klɛŋklɛŋ sane ni yɔɔ wolo nɛɛ mli lɛ mli lɛ wie akɛ, “Misusuɔ akɛ, kɛ́ miitao ni Nyɔŋmɔ aná mi akɛ enaanyo lɛ, esa akɛ makane ‘wolo’ ni eŋma wɔ, ni ji Biblia lɛ.” Ekɛfata he akɛ “Biblia lɛ ni mikaneɔ daa gbi lɛ ehã mitsi mibɛŋkɛ Nyɔŋmɔ kpaakpa.” Ani oŋmɛɔ gbɛ ni Yehowa kɛbo awie daa gbi kɛtsɔ e-Wiemɔ ni ji Biblia lɛ ni oookane daa gbi lɛ nɔ? Nakai ni ooofee lɛ baahã onu he akɛ obɛŋkɛ Nyɔŋmɔ kpaakpa.\n^ kk. 5 Kɛ́ ootao ona bɔ ni ooofee otsi obɛŋkɛ Nyɔŋmɔ yɛ sɔlemɔ mli lɛ, kwɛmɔ wolo ni ji, Mɛni Biblia lɛ Tsɔɔ Diɛŋtsɛ? ni Yehowa Odasefoi fee lɛ yitso 17 lɛ.\nAni Ofeɔ Nɔ ni Nyɔŋmɔ Taoɔ ni Ofee?\nKɛ́ wɔmiitao ni wɔkɛ Nyɔŋmɔ abɔ naanyo lɛ, esa akɛ wɔbo lɛ toi, kɛ̃lɛ nɔ kroko yɛ ni he hiaa waa ni esa akɛ wɔfee.\nAni Nyɔŋmɔ susuɔ wɔnaagbai lɛ ahe lɛɛlɛŋ?\nSANEYITSO LƐ MLITSƆƆMƆ Ani Onuɔ He Akɛ Obɛŋkɛ Nyɔŋmɔ?\nSANEYITSO LƐ MLITSƆƆMƆ Ani Ole Nyɔŋmɔ Gbɛ́i ni Okɛtsuɔ Nii?\nSANEYITSO LƐ MLITSƆƆMƆ Ani Okɛ Nyɔŋmɔ Gbaa Sane?\nSANEYITSO LƐ MLITSƆƆMƆ Ani Ofeɔ Nɔ ni Nyɔŋmɔ Taoɔ ni Ofee?\nSANEYITSO LƐ MLITSƆƆMƆ Shihilɛ Gbɛ Ko Bɛ ni Fe Enɛ\nTimgad—Ana Yiŋtoo Hewɔ ni Maŋtiase ko Hi Shi\nSAJI NI MƐI NI KANEƆ LƐ BIƆ Mɛni Ji Anɔkwa Saji ni Kɔɔ Blonya He?\n‘Gbɔmɔ ní yɔɔ sɛɛyoomɔ lɛ, emli fuuu mra’\nAni Esa akɛ Mafa Shika?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ December 2014 | Obaanyɛ Obɛŋkɛ Nyɔŋmɔ\nDecember 2014 | Obaanyɛ Obɛŋkɛ Nyɔŋmɔ\nBUU-MƆƆ December 2014 | Obaanyɛ Obɛŋkɛ Nyɔŋmɔ


Hiob 22 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nElifaz wiemɔ ni ji etɛ (1-30)\n“Ani gbɔmɔ he yɛ sɛɛnamɔ hã Nyɔŋmɔ?” (2, 3)\nEkɛɛ Hiob yeɔ amim, ni eyeee jalɛ sane (6-9)\n‘Kuu osɛɛ kɛba Nyɔŋmɔ ŋɔɔ, ni obaashwere ekoŋŋ’ (23)\n22 Elifaz,+ Temannyo lɛ, jie naa akɛ: 2 “Ani gbɔmɔ he yɛ sɛɛnamɔ hã Nyɔŋmɔ? Ani enáa mɔ ni yɔɔ sɛɛyoomɔ he sɛɛ ko?+ 3 Kɛ́ jalɔ ji bo lɛ, ani Ofe lɛ he sane ko ni,*Aloo kɛ́ obaa ojeŋ yɛ anɔkwayeli mli lɛ, enáa nɔ ko yɛ mli?+ 4 Ani ebaagbala otoi,Ni ekɛ bo baaye sane yɛ o-Nyɔŋmɔ gbeyeishemɔ lɛ hewɔ? 5 Ani jeee bo diɛŋtsɛ onɔfɔŋfeemɔ ní fa babaooKɛ otɔmɔi ní baaa naagbee lɛ hewɔ?+ 6 Ejaakɛ oheɔ awaba yɛ onyɛmimɛi adɛŋ yakatswaa,Ni okpɔlɔɔ mɛi ahe atadei, ni ohãa amɛnyiɛɔ kɛ amɛhe folo.*+ 7 Ohãaa mɔ ni etɔ lɛ lɛ nu enu,Ni ohãaa mɛi ni hɔmɔ yeɔ amɛ lɛ hu niyenii.+ 8 Shikpɔŋ lɛ, gbɔmɔ ni yɔɔ hewalɛ lɛ nɔ ni,+Ni mɔ ni asumɔɔ esane lɛ hiɔ nɔ. 9 Shi ohã yei okulafoi tee kɛ amɛdɛ̃ folo,Ni okumɔ gbekɛbii ni bɛ tsɛmɛi* aniji. 10 No hewɔ ni tsɔnei* ebɔle bo kɛkpe,+Ni gbeyei nibii hãa ŋmiŋmi mɔɔ bo trukaa lɛ; 11 No hewɔ ni duŋ ewo waa ni onaaa nii,Ni nu babaoo eha onɔ lɛ. 12 Nyɔŋmɔ lɛ, ani jeee ŋwɛi shɔŋŋ eyɔɔ? Ni kwɛmɔ bɔ ni ŋulamii lɛ fɛɛ yɔɔ ŋwɛi tɔ̃ɔ. 13 Shi okɛɔ akɛ: ‘Mɛni kwraa Nyɔŋmɔ le? Ani ebaanyɛ etsɔ duŋ kpii mli ekojo? 14 Atatui tsĩɔ ehiɛ, ni no hewɔ lɛ, enaaa niiKɛji enyiɛ ŋwɛi yiteŋ kokloo lɛ nɔ.’ 15 Ani obaanyiɛ blema gbɛNí mɛi fɔji nyiɛ nɔ lɛ nɔ, 16 Mɛi ni ashɔ̃ amɛ kɛtee* dani amɛbe shɛ,Mɛi ni nu afua* loo amɛfaneshi kɛtee lɛ?+ 17 Amɛkɛɛ anɔkwa Nyɔŋmɔ lɛ akɛ: ‘Kaagba wɔnaa!’ Ni amɛkɛɛ hu akɛ, ‘Mɛni Ofe lɛ baanyɛ afee wɔ?’ 18 Kɛ̃lɛ, lɛ ji mɔ ni kɛ nibii kpakpai wo amɛshĩai obɔbɔ. (Mikɛ susumɔ fɔŋ ni tamɔ nɛkɛ teŋ jekɛ waa.) 19 Jalɔi baana enɛ, ni amɛmii baashɛ amɛhe,Ni mɛi ni efeko efɔŋ ko lɛ baaye amɛhe fɛo amɛkɛɛ: 20 ‘Akpãtã mɛi ni teɔ shi woɔ wɔ lɛ ahiɛ,Ni la baashã amɛnii ni eshwɛ lɛ.’ 21 Bɔɔ mɔdɛŋ ni ole lɛ, ni otoiŋ baajɔ bo;Kɛkɛ lɛ, nibii kpakpai baaba ogbɛ nɔ. 22 Mɔ mla ni jɛ edaaŋ lɛ mli,Ní okɛ ewiemɔi lɛ ato otsuiŋ.+ 23 Kɛji oku osɛɛ kɛba Ofe lɛ ŋɔɔ lɛ, obaashwere ekoŋŋ;+Kɛji ojie nii ni ejaaa kɛje omama tsũ lɛ mli, 24 Kɛji oooshɛrɛ oshika tsuru* oshwie mulu mliNi oooshɛrɛ Ofir shika tsuru+ oshwie tɛsaa jɔi voovoi* amli lɛ, 25 No lɛ, Ofe lɛ baatsɔ oshika tsuru,*Ni ebaatsɔ ojwiɛtɛi ni hi fe fɛɛ. 26 Ni no lɛ, omii baashɛ ohe yɛ Ofe lɛ mli,Ni obaawó ohiɛ nɔ otsɔɔ Nyɔŋmɔ. 27 Obaakpa lɛ fai, ni ebaabo bo toi;Ni obaaye oshiwoi lɛ anɔ. 28 Nɔ fɛɛ nɔ ni oookpɛ oyiŋ akɛ obaafee lɛ baaye omanye,Ni la baakpɛ yɛ ogbɛ nɔ. 29 Ejaakɛ kɛ́ owie naafuu wiemɔi lɛ, abaaba bo shi,Shi ebaahere heshibalɔ* yiwala. 30 Ebaahere mɛi ni efeko nɔ ko lɛ ayiwala;No hewɔ lɛ, kɛ́ oniji ahe tse lɛ, no lɛ, bɔ fɛɛ bɔ ni fee lɛ, ebaahere oyiwala.”\n^ Loo “ani no hãa Ofe lɛ náa miishɛɛ.”\n^ Hebri sht. ŋm., “okpɔlɔɔ mɛi ni nyiɛ kɛ amɛhe folo lɛ ahe atadei.”\n^ Loo “okumɔ awusãi.”\n^ Hebri sht. ŋm., “loofɔlɔ tsɔnei.”\n^ Loo “Mɛi ni afo amɛwala nɔ.”\n^ Hebri sht. ŋm., “faa.”\n^ Loo “osũ kukulii kɛ amɛmli shika tsuru.”\n^ Loo “nujɔi.” Kwɛmɔ Wiemɔi Titrii Amligbalamɔ lɛ.\n^ Loo “mɔ ni hiɛ ma shikpɔŋ.”


Anokwale by GhanaThink, Hɔɔ. Oflɔ gbii 13, 2021 - Shɔ. Maawɛ gbii 28, 2021. 𓀠 159


Amɛkɛ Amɛhe Hã Yɛ Amɛsuɔmɔ Naa—Nyɛmimɛi Yei Oshijafoi\nBuu-Mɔɔ—Nikasemɔ Nɔ | January 2017\nKANEMƆ YƐ Afrikaans Albania Amharic Arabic Armenia Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Boulou Bulgaria Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatia Czech Dangme Denmark Digor Douala Dutch Efik Estonia Ewe Fiji Finland Fon French Ga Georgia Germany Guarani Gujarat Gun Haitian Creole Hausa Hebri Hela Hiligaynon Hindi Hiri Motu Hungary Ibanag Iceland Igbo Iloko India Mumuii Awiemɔ Indonesia Isoko Italia Japan Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malay Malayalam Mambwe-Lungu Marathi Maya Mbunda Mingrelian Mongolia Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Persia Poland Portugal Punjabi Quechua (Bolivia) Romania Russia Samoa Sango Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenia Solomon Islands Pidgin South Africa Mumuii Awiemɔ Spania Sranantongo Swahili Swahili (Congo) Swati Sweden Tagalog Tajiki Tamil Tatar Telugu Tetun Dili Thailand Tigrinya Tiv Tok Pisin Tonga Tshiluba Tsonga Turkey Turkmen Tuvalu Twi Tzotzil Ukrain Urhobo Uzbek Venda Vietnam Waray-Waray Welsh Wolaita Xhosa Yoruba Zande Zapotec (Isthmus) Zulu\nAmɛkɛ Amɛhe Hã Yɛ Amɛsuɔmɔ Naa\nNYƐMIMƐI yei oshijafoi babaoo efã kɛtee hei ni Maŋtsɛyeli sane kpakpa shiɛlɔi ahe miihia yɛ ni amɛkɛ ekãa miisɔmɔ yɛ jɛmɛ. Amɛteŋ mɛi komɛi kɛ afii babaoo esɔmɔ yɛ hei nɛɛ. Mɛni hã amɛkpɛ amɛyiŋ akɛ amɛbaafã kɛya maŋsɛɛ ni amɛyasɔmɔ? Mɛɛ niiashikpamɔi amɛná? Ni mɛɛ jɔɔmɔi ejɛ mli kɛba? Wɔkɛ nyɛmimɛi yei nɛɛ ni kɛ afii babaoo esɔmɔ lɛ ateŋ mɛi komɛi egba sane, ni amɛniiashikpamɔi lɛ baanyɛ aye abua wɔ fɛɛ, titri lɛ nyɛmimɛi yei oshijafoi ni miitao amɛyasɔmɔ yɛ maŋsɛɛ lɛ.\nOBAANYƐ OTSU AAHU\nKɛ́ oshijafo ji bo lɛ, ani obi ohe pɛŋ kɛji obaanyɛ oyasɔmɔ akɛ gbɛgbalɔ yɛ maŋsɛɛ? Oshijafoi komɛi susuɔ akɛ amɛnyɛŋ nakai amɛfee kɔkɔɔkɔ, ni nakai Anita, ni amrɔ nɛɛ eye afii 75 lɛ hu yasusu. Afɔ Anita yɛ England, ni ebɔi gbɛgbamɔ nitsumɔ lɛ yɛ jɛmɛ be ni eye afii 18. Ewie akɛ: “Kɛ́ mitsɔɔ mɛi Yehowa he nii lɛ, mináa miishɛɛ, shi mikãaa shi milaaa akɛ mayasɔmɔ yɛ maŋsɛɛ. Mikaseee maŋsɛɛ wiemɔ ko kwraa, ni eji mɔ ko kɛɛ mi akɛ manyɛ makase eko ni mabu abɛ yɛ mli kulɛ, maje he ŋwane. No hewɔ lɛ, be ni aŋma mi wolo akɛ miba Gilead Skul lɛ, minaa kpɛ mihe. Efee mi naakpɛɛ waa akɛ, afɔ̃ mi, ni mijeee mɔ ko kwraa nɛɛ nine akɛ miba skul lɛ. Shi miwie yɛ miyitsoŋ akɛ, ‘Kɛ́ Yehowa kɛɛ manyɛ matsu lɛ, belɛ, maka makwɛ.’ Amrɔ nɛɛ, mikɛ nɔ ni fe afii 50 esɔmɔ akɛ maŋsɛɛ sɔɔlɔ yɛ Japan.” Ŋmɛnɛ lɛ, Anita kɛ miishɛɛ woɔ nyɛmimɛi oblayei hewalɛ ni amɛ hu amɛyasɔmɔ akɛ gbɛgbalɔi yɛ maŋsɛɛ, ni miishɛɛ sane ji akɛ, amɛteŋ mɛi pii efee nakai.\nNyɛmimɛi yei babaoo ni eyasɔmɔ yɛ maŋsɛɛ lɛ wieɔ akɛ, yɛ shishijee mli lɛ, amɛshe gbeyei fioo akɛ amɛbaafã kɛya maŋ kroko nɔ. Mɛni ye ebua amɛ ni amɛnyɛ amɛfee ekãa ni amɛtee lɛ?\nMaureen, ni amrɔ nɛɛ eye afii 64 lɛ wie akɛ: “Be ni mi ji gbekɛ lɛ, mishwe akɛ mikɛ miwala atsu nɔ ko ni baaye abua mɛi.” No mli lɛ, gbɛgbalɔi ahe miihia waa yɛ Quebec, Canada. No hewɔ lɛ be ni eye afii 20 lɛ, efã kɛtee jɛmɛ. Sɛɛ mli lɛ, afɔ̃ Maureen nine ni eba Gilead Skul lɛ. Ewie akɛ: “Mifee yeyeeye, ejaakɛ mitsui enyɔɔɔ mimli kwraa akɛ mashi minanemɛi lɛ ni maya he kroko.” Ekɛfata he akɛ: “Miye mitsui yɛ mimami hu he, ejaakɛ no mli lɛ, mipapa bɛ hewalɛ ni mimami ni kwɛɔ lɛ. Mifo ni misɔle yɛ saji nɛɛ ahe gbii abɔ. Shi be ni mikɛ mifɔlɔi lɛ wie he lɛ, amɛwo mi hewalɛ akɛ miya skul lɛ. Kɛfata he lɛ, be ni mina bɔ ni amɛsafo lɛ jɛɔ suɔmɔ mli amɛyeɔ amɛbuaa amɛ lɛ, mina akɛ Yehowa miikwɛ amɛ, ni enɛ wo mi hewalɛ ni mikɛ mihiɛ afɔ̃ enɔ akɛ, ebaakwɛ mi hu. Enɛ kanya mi ni mitee skul lɛ!” Maureen kɛ nɔ ni fe afii 30 sɔmɔ akɛ maŋsɛɛ sɔɔlɔ yɛ Afrika Anaigbɛ. Amrɔ nɛɛ, eku esɛɛ kɛtee Canada koni eyakwɛ emami, ni eesɔmɔ yɛ jɛmɛ akɛ gbɛgbalɔ krɛdɛɛ. Be ni etsɔɔ nɔ ni ye ebua lɛ ni enyɛ ekɛ afii babaoo sɔmɔ yɛ maŋsɛɛ lɛ, ewie akɛ: “Yehowa duro mi nibii fɛɛ ni he hiaa mi lɛ yɛ be ni sa mli.”\nWendy, ni amrɔ nɛɛ eye afii 65 lɛ, bɔi gbɛgbamɔ nitsumɔ lɛ yɛ Australia be ni eye afii 14. Ewie akɛ: “No mli lɛ, mihiɛ gboɔ, ni ewa hã mi akɛ mikɛ mɛi ni mileee amɛ lɛ baagba sane. Shi gbɛgbamɔ nitsumɔ lɛ ye ebua mi ni minyɛ mikɛ mɛi srɔtoi fɛɛ gba sane ni misheee gbeyei. Fiofio lɛ, hiɛgbele lɛ fɛɛ laaje. Gbɛgbamɔ nitsumɔ lɛ hã mikase bɔ ni akɛ he fɔ̃ɔ Yehowa nɔ kwraa. Enɛ hewɔ lɛ, mina akɛ kɛ́ miyasɔmɔ yɛ maŋsɛɛ lɛ, Yehowa baaye abua mi. Kɛfata he lɛ, nyɛmi yoo oshijafo ko ni kɛ nɔ ni fe afii 30 sɔmɔ akɛ maŋsɛɛ sɔɔlɔ yɛ Japan lɛ bi mi kɛji masumɔ ni wɔya jɛmɛ ni wɔyashiɛ nyɔji etɛ. Mikpɛlɛ, ni miishɛɛ ni miná yɛ shiɛmɔ nitsumɔ lɛ mli nakai nyɔji etɛ lɛ, hã shwelɛ ni miyɔɔ akɛ mayasɔmɔ yɛ maŋsɛɛ lɛ mli wa.” Yɛ afi 1986 lɛ, Wendy fã kɛtee ŋshɔkpɔ ko ni yɔɔ Australia bokãgbɛ lɛ nɔ. Atsɛɔ ŋshɔkpɔ nɛɛ Vanuatu, ni ekɛ Australia teŋ jekɛmɔ baafee kilomitai 1,770.\nWendy yɛ Vanuatu lolo, ni eesɔmɔ yɛ wiemɔ shishitsɔɔmɔ ɔfis ko ni yɔɔ jɛmɛ lɛ. Ewie akɛ: “Kɛ́ mina bɔ ni atoɔ kui kɛ asafoi ashishi yɛ hei ni etse amɛhe banee lɛ, ehãa mimii shɛɔ mihe waa diɛŋtsɛ. Eji hegbɛ kpele ni miná akɛ maye mabua kɛtsu Yehowa nitsumɔ lɛ yɛ ŋshɔkpɔi nɛɛ anɔ.”\nKumiko (teŋ mɔ lɛ)\nSusumɔ Kumiko, ni amrɔ nɛɛ eye afii 65 lɛ hu he okwɛ. No mli lɛ, eesɔmɔ akɛ daa gbɛgbalɔ yɛ Japan. Mɔ ni ekɛtsuɔ gbɛgbamɔ nitsumɔ lɛ bi lɛ shii abɔ kɛji ebaasumɔ ni amɛfã kɛya Nepal ni amɛyasɔmɔ yɛ jɛmɛ, shi be fɛɛ be ni ebaabi lɛ lɛ, Kumiko kɛɔ lɛ akɛ dabi. Kumiko wie akɛ: “Efee mi akɛ minyɛŋ mahi maŋ kroko nɔ, ni makase wiemɔ hee. Agbɛnɛ hu, no mli lɛ shika ni miyɔɔ lɛ faaa bɔ ni manyɛ mayasɔmɔ yɛ maŋsɛɛ. Mihiɛ saji nɛɛ ahesusumɔ ni mikɛ moto yaná oshara. Be ni mikã helatsamɔhe lɛ, mikɛɛ mihe akɛ: ‘Mɔ ko leee wɔ́ sane. Hela ko baanyɛ akumɔ mi bɔ ni minyɛŋ mayatsu gbɛgbamɔ nitsumɔ lɛ yɛ maŋsɛɛ. Amrɔ nɛɛ ni miyɔɔ hegbɛ lɛ, mɛni hewɔ miyasɔmɔɔɔ yɛ maŋsɛɛ kɛhooo kwraa lɛ afi kome pɛ?’ No hewɔ lɛ, misɔle mikpa Yehowa fai ni eye ebua mi koni manyɛ mayasɔmɔ yɛ maŋsɛɛ.” Be ni ajie Kumiko kɛjɛ helatsamɔhe lɛ, etee Nepal shi kome, ni sɛɛ mli lɛ, lɛ kɛ mɔ ni ekɛtsuɔ gbɛgbamɔ nitsumɔ lɛ fã kɛyahi jɛmɛ.\nAmrɔ nɛɛ, Kumiko esɔmɔ yɛ Nepal nɔ ni miihe ashɛ afii nyɔŋma. Ewie akɛ: “Yehowa tsu naagbai ni miye mitsui yɛ he lɛ ahe nii tamɔ bɔ ni egba Ŋshɔ Tsuru lɛ mli lɛ. Eŋɔɔ minaa akɛ miisɔmɔ yɛ he ni shiɛlɔi ahe miihia yɛ. Bei komɛi kɛ́ mikɛ weku ko miikase Biblia lɛ, amɛkutsoŋbii enumɔ loo ekpaa bataa nikasemɔ lɛ mli. Gbekɛbii bibii lɛ po biɔ mi ni mihã amɛ trati lɛ eko. Biɛ shiɛmɔ ŋɔɔ waa, ejaakɛ mɛi boɔ sane lɛ toi.”\nBƆ NI AMƐTSU NAAGBAI NI AMƐKƐKPE LƐ AHE NII AMƐHÃ\nNyɛmimɛi yei oshijafoi ni yɔɔ ekãa nɛɛ kɛ naagbai komɛi kpe. Te amɛtsu naagbai nɛɛ ahe nii amɛhã tɛŋŋ?\nDiane, ni amrɔ nɛɛ eye afii 62 lɛ, jɛ Canada, ni ekɛ afii 20 sɔmɔ akɛ maŋsɛɛ sɔɔlɔ yɛ Ivory Coast (ni amrɔ nɛɛ atsɛɔ lɛ Côte d’Ivoire lɛ). Ewie akɛ: “Shishijee mli lɛ, mihiɛ tse miweku lɛ waa. Mibi Yehowa ni eye ebua mi koni masumɔ mɛi ni yɔɔ he ni akɛ mi etee lɛ. Nyɛminuu Jack Redford, ni ji mɛi ni tsɔɔ wɔ nii yɛ Gilead lɛ ateŋ mɔ kome kɛɛ wɔ akɛ, kɛ́ wɔyashɛ hei ni akɛ wɔ baaya lɛ, ekolɛ bɔ ni jɛmɛ shihilɛ yɔɔ hã lɛ baahã wɔnaa akpɛ wɔhe waa, titri lɛ kɛ́ mɛi miiye ohia waa yɛ jɛmɛ. Shi ekɛɛ wɔ akɛ: ‘Nyɛkɛ nyɛjwɛŋmɔ akamaa ohia lɛ nɔ. Nyɛkɛ nyɛjwɛŋmɔ amaa gbɔmɛi lɛ anɔ. Nyɛkwɛa amɛhiɛ kɛ amɛhiŋmɛiiaŋ. Nyɛkwɛa bɔ ni amɛfeɔ amɛnii amɛhãa kɛ́ amɛbale anɔkwale lɛ.’ Nakai mifee, ni no hã miná miishɛɛ waa! Kɛ́ migba mɛi nibii kpakpai ni Maŋtsɛyeli lɛ baafee ehã adesai lɛ, minaa akɛ amɛmii shɛɔ amɛhe waa!” Mɛɛ nɔ kroko ye ebua Diane ni enyɛ esɔmɔ yɛ maŋsɛɛ? Ewie akɛ: “Mikɛ mɛi ni mikɛkaseɔ Biblia lɛ bɔ naanyo, ni be ni amɛtee amɛhiɛ ni amɛbatsɔmɔ Yehowa tsuji lɛ, mimii shɛ mihe waa. Côte d’Ivoire batsɔ mishĩa. Miná mumɔŋ nyɛmɛi kɛ tsɛmɛi, kɛ nyɛmimɛi hii kɛ nyɛmimɛi yei yɛ jɛmɛ, tamɔ bɔ ni Yesu wo shi lɛ pɛpɛɛpɛ.”—Mar. 10:29, 30.\nAnne, ni amrɔ nɛɛ eye afii 46 lɛ, miisɔmɔ yɛ maji ni yɔɔ Asia, ni atsĩ wɔnitsumɔ lɛ naa yɛ jɛmɛ lɛ ateŋ ekome nɔ. Ewie akɛ: “Mikɛ afii babaoo esɔmɔ yɛ maji srɔtoi anɔ, ni mikɛ nyɛmimɛi yei ni jɛ hei srɔtoi ehi shi. Nyɛmimɛi yei nɛɛ ateŋ mɔ fɛɛ mɔ kɛ bɔ ni efeɔ enii ehãa. Enɛ hewɔ lɛ, bei komɛi lɛ, wɔyanuuu wɔhe shishi, ni no hã wɔfee nibii ni yɔɔ dɔlɛ wɔshi wɔhe. Shi be fɛɛ be ni nɔ ko ni tamɔ nakai baaba lɛ, mibɔɔ mɔdɛŋ akɛ manu nɔ hewɔ ni eba lɛ nakai lɛ shishi, koni no akafite wɔteŋ. Kɛfata he lɛ, mimia mihiɛ mifee nibii ni baahã masumɔ amɛ waa, ni manu amɛ shishi. Eŋɔɔ minaa akɛ mideŋmegbomɔ lɛ eyafeee yaka. Ŋmɛnɛ lɛ, miná nanemɛi kpakpai babaoo, ni amɛye amɛbua mi ni minyɛ mitee nɔ misɔmɔ yɛ maŋsɛɛ.”\nYɛ afi 1993 lɛ, asafo lɛ kɛ Ute, ni jɛ Germany, ni amrɔ nɛɛ eye afii 53 lɛ, tee Madagascar koni eyasɔmɔ akɛ maŋsɛɛ sɔɔlɔ yɛ jɛmɛ. Be ni etee jɛmɛ lɛ, enáaa jɛmɛ wiemɔ lɛ kasemɔ mlɛo, ni jɛmɛ hu dɔɔ waa. Agbɛnɛ hu, atridii kɛ helai krokomɛi gba enaa. Shi mɛi ye amɛbua lɛ. Ewie akɛ: “Nyɛmimɛi yei lɛ, amɛbii lɛ, kɛ mi-Biblia mli nikaselɔi lɛ to amɛtsui shi amɛhã mi, ni amɛye amɛbua mi ni mikase wiemɔ lɛ. Mɔ ni ahã efata mihe kɛtee lɛ jɛ suɔmɔ mli ekwɛ mi be fɛɛ be ni hela baamɔ mi. Shi mɔ ni ye ebua mi fe fɛɛ ji Yehowa. Be fɛɛ be ni naagba ko baahã mafee yeyeeye lɛ, misɔleɔ yɛ he. Kɛkɛ lɛ, mito mitsui shi mimɛ Yehowa ni ehã misɔlemɔ lɛ hetoo. Bei komɛi lɛ, eheɔ gbii abɔ, loo nyɔji abɔ dani ehãa hetoo. Kɛ̃lɛ, Yehowa tsu minaagbai lɛ fɛɛ ahe nii ehã mi.” Ute kɛ afii 23 esɔmɔ yɛ Madagascar, ni eesɔmɔ yɛ jɛmɛ lolo.\nYEHOWA EJƆƆ AMƐ WAA\nYehowa jɔɔ nyɛmimɛi ni yasɔmɔɔ yɛ hei ni hiamɔ lɛ da yɛ lɛ, ni nakai efeɔ ehãa nyɛmimɛi yei oshijafoi ni yasɔmɔɔ yɛ maŋsɛɛ lɛ hu. Mɛni ji jɔɔmɔi nɛɛ ekomɛi?\nHeidi, ni jɛ Germany, ni amrɔ nɛɛ eye afii 73 lɛ, esɔmɔ akɛ maŋsɛɛ sɔɔlɔ yɛ Ivory Coast (ni amrɔ nɛɛ atsɛɔ lɛ Côte d’Ivoire lɛ) kɛjɛ afi 1968. Ewie akɛ: “Nɔ ni hãa mimii shɛɔ mihe fe fɛɛ ji, ni mana akɛ mimumɔŋ bii lɛ ‘miinyiɛ yɛ anɔkwale lɛ mli.’ Mi-Biblia mli nikaselɔi lɛ ateŋ mɛi komɛi ebatsɔmɔ daa gbɛgbalɔi, ni mɛi komɛi hu ebatsɔmɔ asafoŋ onukpai. Amɛteŋ mɛi babaoo tsɛɔ mi Mama loo Nanaa. Amɛteŋ mɔ kome ni ebatsɔ asafoŋ onukpa lɛ kɛ eŋa kɛ ebii lɛ buɔ mi akɛ amɛwekunyo. No hewɔ lɛ, Yehowa ehã mi binuu, shaayoo, kɛ nabii etɛ.”—3 Yoh. 4.\nKaren (teŋ mɔ lɛ)\nKaren, ni jɛ Canada, ni amrɔ nɛɛ eye afii 72 lɛ, kɛ nɔ ni fe afii 20 sɔmɔ yɛ Afrika Anaigbɛ. Ewie akɛ: “Maŋsɛɛ sɔɔmɔ nitsumɔ lɛ hã mina gbɛi krokomɛi ni manyɛ matsɔ nɔ mikɛ mihe ashã afɔle, majie suɔmɔ kpo, ni mato mitsui shi. Kɛfata he lɛ, mikɛ nyɛmimɛi ni jɛ maji srɔtoi anɔ shara, ni no hã mikase nibii pii. Mibana bɔ ni mɛi srɔtoi hiɔ shi amɛhãa kɛ bɔ ni amɛfeɔ amɛnii amɛhãa. Amrɔ nɛɛ, miyɛ nanemɛi yɛ je lɛŋ hei srɔtoisrɔtoi, ni enɛ ji jɔɔmɔ kpele diɛŋtsɛ! Eyɛ mli akɛ wɔshihilɛi kɛ nɔ ni wɔtsuɔ yɛ Yehowa asafo lɛ mli lɛ etsake moŋ, shi wɔkã he wɔji nanemɛi.”\nMargaret, ni jɛ England, ni amrɔ nɛɛ eye afii 79 lɛ, sɔmɔ akɛ maŋsɛɛ sɔɔlɔ yɛ Laos. Ewie akɛ: “Sɔɔmɔ ni miyasɔmɔ yɛ maŋsɛɛ lɛ hã mina bɔ ni Yehowa gbalaa mɛi srɔtoi fɛɛ kɛbaa esafo lɛ mli, ni enɛ ehã mihemɔkɛyeli lɛ mli ewa waa. Ehã miná nɔmimaa akɛ, Yehowa ni kudɔɔ asafo lɛ, ni eyiŋtoi fɛɛ baaba mli.”\nNiiashikpamɔi nɛɛ ehã wɔna akɛ, nyɛmimɛi yei oshijafoi ni miisɔmɔ yɛ maŋsɛɛ lɛ miitsu babaoo yɛ Maŋtsɛyeli sane kpakpa jajemɔ nitsumɔ lɛ mli. Enɛ hewɔ lɛ, amɛsa yijiemɔ waa. (Koj. 11:40) Ŋmɛnɛ lɛ, nyɛmimɛi yei oshijafoi pii miikɔ nyɛmimɛi yei ni yɔɔ ekãa nɛɛ anane. (Lala 68:12) Ani bo hu obaanyɛ oto gbɛjianɔ ni ofee nakai? Kɛ́ onyɛ ofee nakai lɛ, ‘obaana akɛ Yehowa hi.’—Lala 34:9.\nNɔ Ni Obaanyɛ Ofee Kɛsaa Ohe Koni Onyɛ Oyasɔmɔ Yɛ Maŋsɛɛ\n“Fãa gbɛ kɛya maŋ ko ni hiamɔ lɛ da yɛ lɛ, koni ona bɔ ni jɛmɛ shihilɛ yɔɔ hã. Kɛ́ nɔ ko hewɔ lɛ, onyɛɛɛ ofee nakai amrɔ nɛɛ, okɛ shiɛlɔi ni wieɔ wiemɔ kroko yɛ maŋ nɔ he ni oyɔɔ lɛ abɔ. Kasemɔ amɛwiemɔ lɛ, ni okase bɔ ni amɛfeɔ amɛnii amɛhãa. Nɔ ni fe fɛɛ lɛ, okɛ ohiɛ afɔ̃ Yehowa nɔ. Nibii pii yɛ ni misusu akɛ minyɛŋ mafee kɔkɔɔkɔ, shi yɛ Yehowa yelikɛbuamɔ naa lɛ, minyɛ mifee fɛɛ.”—Karen\nMargaret, aaafee afi 1968\n“Okɛ maŋsɛɛ sɔɔlɔi kɛ gbɛgbalɔi ni kɛ afii babaoo esɔmɔ lɛ agba sane. Susumɔ he jogbaŋŋ ni okwɛ kɛji obaanyɛ. Sɔlemɔ ni Yehowa atsɔɔ bo gbɛ. Hã ehi ojwɛŋmɔ mli akɛ, ekɔɔɔ he eko maŋ nɔ ni oshiɛɔ yɛ lɛ, obaanyɛ okɛ gbɛtsɔɔmɔi ni akɛhãa wɔ lɛ atsu nii. Ná nɔmimaa akɛ, kɛ́ oyasɔmɔ yɛ maŋsɛɛ lɛ, omii baashɛ ohe waa.”—Margaret\n“Ŋɔɔ Ohiɛ Ofɔ̃ Yehowa Nɔ, Ni Ofee Ekpakpa”\nNɔ Hewɔ Ni Esa Akɛ Wɔba Wɔhe Shi\nYaa Nɔ Oba Ohe Shi Kɛ́ Nakai Feemɔ Wa Po\nNyɛtua Sɔ̃i Nyɛwoa Gbɔmɛi Anɔkwafoi Adɛŋ\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ January 2017\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ—NIKASEMƆ NƆ January 2017\nBUU-MƆƆ—NIKASEMƆ NƆ January 2017\nAmɛkɛ Amɛhe Hã Yɛ Amɛsuɔmɔ Naa—Yɛ Myanmar\nAmɛkɛ Amɛhe Hã Yɛ Amɛsuɔmɔ Naa—Yɛ Madagascar\nAmɛkɛ Amɛhe Hã Yɛ Amɛsuɔmɔ Naa—Yɛ Turkey


‘Miikpa nyɛ fai ni nyɛto mumɔ ekomefeemɔ lɛ.’—EFE. 4:1, 3.\nTE OBAATSƆƆ MLI OHA TƐŊŊ?\nMɛɛ yiŋtoo yɔɔ Nyɔŋmɔ gbɛjianɔtoo lɛ sɛɛ?\nTe wɔɔfee tɛŋŋ ‘wɔto mumɔ ekomefeemɔ lɛ’?\nMɛni baaye abua wɔ koni ‘wɔmli ahi aha wɔhe’?\n1, 2. Mɛni ji Yehowa yiŋtoo kɛha shikpɔŋ lɛ kɛ adesai?\nWEKU. Kɛ́ onu wiemɔ nɛɛ, mɛni baa ojwɛŋmɔ mli? Suɔmɔ? Miishɛɛ? Ekome ni afeɔ kɛtsuɔ yiŋtoo ko he nii? He ko ni yɔɔ shweshweeshwe ni abaanyɛ ada, akase nii, ní akɛ he agba sane yɛ? Nakai eji, kɛji oyɛ weku ko ni dɔɔ mɔ he mli. Yehowa diɛŋtsɛ ji weku lɛ Shishitolɔ. (Efe. 3:14, 15) Eyiŋtoo ji akɛ ebɔɔ nii fɛɛ ni yɔɔ ŋwɛi kɛ shikpɔŋ lɛ nɔ lɛ ahi shi shweshweeshwe, amɛhé amɛhe amɛye, ní amɛfee ekome kɛhi shi.\n2 Kɛjɛ beni adesai fee esha nɛɛ, amɛfataaa Nyɔŋmɔ jeŋ muu fɛɛ weku lɛ he dɔŋŋ, shi no tsakeee Yehowa yiŋtoo lɛ. Ebaakwɛ koni Paradeiso shikpɔŋ lɛ nɔ ayi obɔ kɛ Adam kɛ Hawa shwiei. (1 Mose 1:28; Yes. 45:18) Eto nɔ fɛɛ nɔ ni baaha yiŋtoo nɛɛ aba mli lɛ he gbɛjianɔ. Awie gbɛjianɔtoi nɛɛ saŋŋ he yɛ Efesobii awolo lɛ, ní wieɔ ekomefeemɔ he titri lɛ mli. Nyɛhaa wɔsusua wolo nɛɛ mli kukuji komɛi ahe, ní wɔkwɛ bɔ ni wɔɔfee wɔye wɔbua koni Yehowa yiŋtoo akɛ ebaafee ebɔɔ nii lɛ fɛɛ ekome lɛ aba mli.\nGBƐJIANƆTOO LƐ KƐ NƆ NI ETSUƆ\n3. Mɛni ji Nyɔŋmɔ gbɛjianɔtoo ni awie he yɛ Efesobii 1:10 lɛ, ni mɛɛ be ebɔi eklɛŋklɛŋ fã lɛ he nitsumɔ?\n3 Mose kɛɛ Israelbii lɛ akɛ: “Yehowa, wɔ-Nyɔŋmɔ lɛ, Yehowa kome ni.” (5 Mose 6:4) Nɔ fɛɛ nɔ ni Yehowa feɔ lɛ kɛ eyiŋtoo lɛ kpãa gbee. No hewɔ lɛ, Nyɔŋmɔ kwɛ koni mɛi fɛɛ ni yɔɔ ŋwɛi kɛ shikpɔŋ lɛ nɔ lɛ afee ekome akɛ weku. Etsɛ nifeemɔi nɛɛ akɛ “gbɛjianɔtoo.” (Nyɛkanea Efesobii 1:8-10.) Gbɛjianɔtoo nɛɛ baatsu eyiŋtoo lɛ he nii yɛ fãi enyɔ mli. Yɛ klɛŋklɛŋ fã lɛ mli lɛ, esaa mɛi ni afɔ amɛ mu lɛ asafo lɛ kɛha wala yɛ ŋwɛi, koni amɛtsu nii yɛ amɛmumɔŋ Hiɛnyiɛlɔ, Yesu Kristo shishi. Nɛkɛ fã nɛɛ je shishi yɛ afi 33 Ŋ.B. Pentekoste gbi lɛ nɔ, beni Yehowa bɔi mɛi ni kɛ Kristo baaye nɔ yɛ ŋwɛi lɛ anaa buamɔ lɛ. (Bɔf. 2:1-4) Akɛni adamɔ Kristo kpɔ̃mɔ lɛ nɔ abu mɛi ni afɔ amɛ mu lɛ jalɔi kɛha wala hewɔ lɛ, amɛkpɛlɛɔ nɔ akɛ amɛji “Nyɔŋmɔ bii.”—Rom. 3:23, 24; 5:1; 8:15-17.\n4, 5. Mɛni gbɛjianɔtoo lɛ tsuɔ he nii yɛ fã ni ji enyɔ lɛ mli?\n4 Yɛ fã ni ji enyɔ lɛ mli lɛ, esaa mɛi ni baahi Paradeiso yɛ shikpɔŋ lɛ nɔ, yɛ Kristo Mesia Maŋtsɛyeli lɛ shishi lɛ. “Asafo babaoo” lɛ baafee kuu nɛɛ klɛŋklɛŋ bii. (Kpoj. 7:9, 13-17; 21:1-5) Yɛ Afii Akpe Nɔyeli lɛ mli lɛ, abaatee mɛi akpekpe toi akpei abɔ shi afata amɛhe. (Kpoj. 20:12, 13) Kwɛ bɔ ni gbohiiashitee lɛ baaha wɔná hegbɛi kɛtsɔɔ akɛ wɔfee ekome! Yɛ afii akpe lɛ naagbee lɛ, akɛ naagbee kaa baaba “nii ni yɔɔ shikpɔŋ lɛ nɔ” lɛ nɔ. Mɛi ni baaye anɔkwa yɛ nakai kaa lɛ mli lɛ baatsɔmɔ “Nyɔŋmɔ bii” yɛ shikpɔŋ lɛ nɔ.—Rom. 8:21; Kpoj. 20:7, 8.\n5 Nyɔŋmɔ gbɛjianɔtoo lɛ miitsu fãi enyɔ lɛ fɛɛ—nɔ ni yɔɔ ŋwɛi kɛ nɔ ni yɔɔ shikpɔŋ lɛ nɔ lɛ—he nii ŋmɛnɛ. Shi ákɛ aŋkroaŋkroi lɛ, mɛɛ gbɛ nɔ wɔkɛ Nyɔŋmɔ gbɛjianɔtoo lɛ feɔ ekome amrɔ nɛɛ?\n‘NYƐTOA MUMƆ EKOMEFEEMƆ LƐ’\n6. Mɛni Ŋmalɛi lɛ tsɔɔ yɛ bɔ ni esa akɛ Kristofoi akpe amɛha lɛ he?\n6 Ŋmalɛi lɛ tsɔɔ akɛ esa akɛ Kristofoi akpe kutuu. (1 Kor. 14:23; Heb. 10:24, 25) Enɛ feemɔ biɔ babaoo fe ni aaabua he naa yɛ he kome, taakɛ mɛi ni yaa jara nɔ loo mɛi ni yaa shwɛmɔhe buaa amɛhe naa lɛ. Anɔkwa ekomefeemɔ yaa shɔŋŋ fe nakai. Kɛ́ wɔkɛ Yehowa gbɛtsɔɔmɔ tsu nii, ni wɔŋmɛ gbɛ ni Nyɔŋmɔ mumɔ krɔŋkrɔŋ lɛ tsake wɔ lɛ, wɔbaanyɛ wɔná nakai ekomefeemɔ lɛ.\n7. Kɛ́ akɛɛ ‘ato mumɔ ekomefeemɔ lɛ,’ te atsɔɔ tɛŋŋ?\n7 Eyɛ mli akɛ Yehowa buɔ mɛi ni efɔ amɛ mu lɛ akɛ bii ni ji jalɔi, kɛ tooi krokomɛi lɛ hu akɛ nanemɛi ni ji jalɔi kɛtsɔ Kristo kpɔ̃mɔ afɔleshaa lɛ nɔ moŋ, shi bei abɔ ni wɔyɔɔ wala mli yɛ shikpɔŋ lɛ nɔ yɛ nibii agbɛjianɔtoo nɛɛ mli nɛɛ, béi baate shi bei komɛi. (Rom. 5:9; Yak. 2:23) Kɛ́ jeee nakai kulɛ, Biblia lɛ woŋ wɔ ŋaa akɛ wɔya nɔ ‘wɔnanaa wɔha wɔhe.’ Te wɔɔfee tɛŋŋ wɔha ekomefeemɔ ahi wɔkɛ wɔnyɛmimɛi heyelilɔi lɛ ateŋ? Esa akɛ wɔná “heshibaa jwɛŋmɔ kɛ humifeemɔ fɛɛ.” Kɛfata he lɛ, Paulo wo wɔ hewalɛ ni wɔbɔ mɔdɛŋ ni ‘wɔto mumɔ ekomefeemɔ lɛ yɛ hejɔlɛ kpãa lɛ mli.’ (Nyɛkanea Efesobii 4:1-3.) Ŋaawoo nɛɛ kɛnitsumɔ biɔ ni wɔŋmɛ gbɛ ni Nyɔŋmɔ mumɔ lɛ aná wɔnifeemɔi anɔ hewalɛ koni wɔwo eyibii lɛ. Ákɛ nɔ ni tamɔɔɔ heloo lɛ nitsumɔi ni kɛ mligbalamɔ baa lɛ, nakai yibii lɛ yeɔ ebuaa kɛsaa béi ni yɔɔ mɛi ateŋ.\n8. Mɛɛ gbɛ nɔ heloo lɛ nitsumɔi lɛ gbálaa mɛi ateŋ?\n8 Kadimɔ bɔ ni “heloo lɛ nitsumɔi lɛ” kɛ mligbalamɔ baa. (Nyɛkanea Galatabii 5:19-21.) Ajwamaŋbɔɔ tseɔ mɔ ni kɛ ehe woɔ mli lɛ kɛjɛɔ Yehowa kɛ asafo lɛ he, ni gbalafitemɔ kɛ piŋmɔ baa, ni ebaanyɛ etse gbekɛbii kɛjɛ amɛfɔlɔi ahe kɛ hefatalɔ ni efeko nɔ ko lɛ hu kɛjɛ mɔ ni kɛ ehe eyawo mli lɛ he. Muji nitsumɔ fiteɔ wekukpaa ni kã mɔ kɛ Nyɔŋmɔ kɛ ekɛ esuɔlɔi ateŋ lɛ. Mɔ fɛɛ mɔ ni kɛ amã emɔ nibii enyɔ kɛtsa pɛŋ lɛ le akɛ, esa akɛ nibii enyɔ lɛ fɛɛ hiɛ atse keŋkeŋ dani amɛbaanyɛ amɛtsa jogbaŋŋ. Nii gbonyo ni akɛ kuɛŋtimɔ feɔ lɛ tsɔɔ akɛ abɛ bulɛ ko kwraa kɛha Nyɔŋmɔ jalɛ mlai lɛ. Heloo lɛ nitsumɔi krokomɛi lɛ fɛɛ fiteɔ mɛi ateŋ, ni efiteɔ mɔ kɛ Nyɔŋmɔ teŋ. Yehowa ekpɛlɛɛɛ sui nɛɛ eko kwraa nɔ.\n9. Te wɔɔfee tɛŋŋ wɔpɛi wɔmli wɔkwɛ akɛ ‘wɔmiibɔ mɔdɛŋ ní wɔto mumɔ ekomefeemɔ lɛ yɛ hejɔlɛ kpãa lɛ mli’ lɛ?\n9 Enɛ hewɔ lɛ esa akɛ wɔteŋ mɔ fɛɛ mɔ abi ehe akɛ: “Ani mikɛ hiɛdɔɔ bɔɔ mɔdɛŋ akɛ ‘mato mumɔ ekomefeemɔ lɛ yɛ hejɔlɛ kpãa lɛ mli’? Kɛ́ mikɛ mɔ ko ná sane ko lɛ, te mifeɔ minii tɛŋŋ? Ani mihaa mɛi babaoo leɔ sane lɛ bɔni afee ni amɛfĩ misɛɛ? Ani mikpaa gbɛ akɛ asafoŋ onukpai lɛ baaye sane lɛ amɛha mi moŋ fe ni mabɔ mɔdɛŋ akɛ mikɛ mɔ lɛ aaasaa? Ani mitsiɔ mihe kɛjɛɔ mɛi ni efee mi nɔ ko lɛ ahe bɔni afee ni wɔkatsu sane lɛ he nii?” Kɛ́ wɔfee nibii ni tamɔ nakai lɛ, ani etsɔɔ akɛ wɔmiifĩ Yehowa yiŋtoo akɛ ebua nii fɛɛ naa yɛ Kristo mli lɛ sɛɛ?\n10, 11. (a) Mɛni hewɔ ehe miihia waa ni wɔha toiŋjɔlɛ ahi wɔ kɛ wɔnyɛmimɛi lɛ ateŋ lɛ? (b) Mɛni kɛ́ wɔfee lɛ ebaaha toiŋjɔlɛ ahi wɔteŋ, ní Yehowa ajɔɔ wɔ?\n10 Yesu wie akɛ: “No hewɔ lɛ, kɛji okɛ onɔkeenɔ lɛ baaŋmɛ afɔleshaa latɛ lɛ nɔ, ni okai yɛ jɛi akɛ onyɛmi kɛo teŋ yɛ sane ko lɛ, shi onɔkeenɔ lɛ yɛ jɛi yɛ afɔleshaa latɛ lɛ hiɛ ní oya okɛ onyɛmi lɛ ayakpata dã, koni oba ní okɛ onɔkeenɔ lɛ abaha. Okɛ obelɔ lɛ atsa mra.” (Mat. 5:23-25) Yakobo ŋma akɛ, “jalɛ yibii lɛ, hejɔlɛ mli aduɔ yɛ ahaa mɛi ni feɔ hejɔlɛ nii lɛ.” (Yak. 3:17, 18) Enɛ tsɔɔ akɛ, kɛ́ toiŋjɔlɛ bɛ wɔkɛ mɛi krokomɛi ateŋ lɛ, wɔnyɛŋ wɔfee nɔ ni ja.\n11 Ákɛ nɔkwɛmɔnɔ lɛ, akɔntaabuu tsɔɔ akɛ yɛ maji komɛi ni awuɔ ta yɛ mli lɛ anɔ lɛ, okplɛmii ni afũ yɛ shikpɔŋ lɛ hewɔ lɛ okwaafoi nyɛɛɛ adu nii yɛ shikpɔŋ lɛ 100 mlijaa 35 nɔ. Kɛ́ okpɛlɛmi lɛ eko fɛ́ lɛ, ehaa okwaafoi ashikpɔji ŋmɛɔ amɛ, anáaa nitsumɔ yɛ akrowaiaŋ, ni anáaa niyenii yɛ maŋtiasei amli. Nakai nɔŋŋ kɛ́ naagbai komɛi yɛ ni baanyɛ afite toiŋjɔlɛ ni yɔɔ wɔ kɛ wɔnyɛmimɛi ateŋ lɛ, ebaagbá wɔmumɔŋ hiɛyaa naa. Shi kɛ́ wɔkɛfaa mra, ni wɔfee nibii kpakpai wɔha amɛ lɛ, ehaa toiŋjɔlɛ baa, ni Yehowa jɔɔ wɔ.\n12. Mɛɛ gbɛ nɔ asafoŋ onukpai baanyɛ aha wɔfee ekome?\n12 Kɛfata he lɛ, ‘hii ni ji nikeenii’ lɛ baanyɛ aye abua ni ekomefeemɔ ahi wɔteŋ. Akɛ amɛ eha koni amɛye amɛbua wɔ koni ‘wɔshɛ hemɔkɛyeli ekomefeemɔ lɛ he.’ (Efe. 4:8, 13) Kɛ́ asafoŋ onukpai lɛ kɛ wɔ fee ekome yɛ sɔɔmɔ ni wɔkɛhaa Yehowa lɛ mli, ni amɛjɛ Nyɔŋmɔ Wiemɔ lɛ mli amɛwo wɔ ŋaa lɛ, amɛyeɔ amɛbuaa wɔ ni wɔwoɔ gbɔmɔ hee lɛ. (Efe. 4:22-24) Ani oyɔseɔ yɛ ŋaawoo ni amɛkɛhaa bo lɛ mli akɛ Yehowa miitsɔ amɛnɔ koni esaa bo kɛha shihilɛ yɛ e-Bi lɛ nɔyeli lɛ shishi? Asafoŋ onukpai, ani nyɛbɔɔ mɔdɛŋ ni nyɛjaje mɛi krokomɛi yɛ gbɛ ni baaha amɛna akɛ nyɛmiisumɔ ni nyɛye nyɛbua amɛ nɔ?—Gal. 6:1.\n“NYƐMLI AHIA AHAA NYƐHE”\n13. Kɛ́ wɔkɛ ŋaawoo ni yɔɔ Efesobii 4:25-32 lɛ tsuuu nii lɛ, mɛni baajɛ mli kɛba?\n13 Efesobii 4:25-29 lɛ tsĩ sui pɔtɛ̃i komɛi ni esa akɛ wɔkwa lɛ ata. Sui nɛɛ ekomɛi ji amale, mlifu loo anihaofeemɔ, kɛ wiemɔ sha ni awieɔ moŋ fe ni aaawie wiemɔi ni tswaa mɔ emaa shi. Kɛ́ mɔ ko kɛ ŋaawoo nɛɛ tsuuu nii lɛ, ebaafee Nyɔŋmɔ mumɔ lɛ nidɔɔnii, ejaakɛ mumɔ krɔŋkrɔŋ lɛ ji hewalɛ ni haa ekomefeemɔ hiɔ shi. (Efe. 4:30) Kɛ́ wɔbaaná toiŋjɔlɛ ni ekomefeemɔ ahi wɔteŋ lɛ, no lɛ ebaabi ni wɔkɛ nɔ ni Paulo ŋma kɛtsa nɔ lɛ atsu nii, ewie akɛ: “Nyɛhaa mlijoomɔ kɛ mlila kɛ mlifu kɛ bolɔmɔ kɛ musubɔɔ fɛɛ sɛɛ afoa yɛ nyɛteŋ, kɛ efɔŋ fɛɛ efɔŋ. Shi nyɛmli ahia ahaa nyɛhe, nyɛmusuŋ atsɔa nyɛ yɛ nyɛhe, nyɛŋɔfafaa nyɛhe, taakɛ bɔ nɔŋŋ ni Nyɔŋmɔ ŋɔfa nyɛ yɛ Kristo mli lɛ.”—Efe. 4:31, 32.\n14. (a) Mɛni wiemɔ “nyɛmli ahia” lɛ tsɔɔ? (b) Mɛni baaye abua wɔ koni wɔmli ahi?\n14 Wiemɔ ni akɛtsu nii akɛ “nyɛmli ahia” lɛ tsɔɔ akɛ ekolɛ jeee be fɛɛ be wɔjieɔ mlihilɛ kpo, ni ákɛ ehe baahia ni wɔjie mlihilɛ babaoo kpo. Kwɛ bɔ ni ehi jogbaŋŋ akɛ wɔkɛ mɛi krokomɛi ahenumɔi aaaye wɔ diɛŋtsɛ wɔnɔ hiɛ! (Fil. 2:4) Ekolɛ nɔ ko ni wɔto ni wɔbaawie lɛ baaha aŋmɔ, loo eha ana wɔ akɛ nilelɔi, shi ani no baatsɔɔ akɛ wɔmiijie mlihilɛ kpo? Kɛ́ wɔsusu sane nɛɛ he kɛtsɔ hiɛ lɛ, ebaaye ebua wɔ koni ‘wɔmli ahi.’\nKASEMƆ BƆ NI AJIEƆ SUƆMƆ KƐ BULƐ KPO YƐ WEKU LƐ MLI\n15. Mɛni Paulo sumɔɔ ni wɔkase yɛ bɔ ni Kristo kɛ asafo lɛ ye eha lɛ mli, taakɛ etsɔɔ yɛ Efesobii 5:28 lɛ?\n15 Biblia lɛ kɛ wekukpaa ni yɔɔ Kristo kɛ asafo lɛ teŋ lɛ to wekukpaa ni yɔɔ wu kɛ eŋa teŋ lɛ he. Esa akɛ enɛ aha wɔyɔse gbɛtsɔɔmɔ ni esa akɛ wu kɛha eweku lɛ kɛ suɔmɔ ni esa akɛ ejie kpo etsɔɔ amɛ—kɛ bɔ ni ehe hiaa ni ŋa aba ehe shi eha ewu—yɛ gbalashihilɛ mli. (Efe. 5:22-33) Beni Paulo ŋma akɛ: “Nakai sa akɛ wumɛi hu asumɔ amɛ diɛŋtsɛ amɛŋamɛi, tamɔ amɛ diɛŋtsɛ amɛgbɔmɔtsei” lɛ, mɛni wiemɔ “nakai sa akɛ” ni ekɛtsu nii lɛ tsɔɔ? (Efe. 5:28) Nɔ ni ewie kɛtsɔ hiɛ lɛ gbalaa jwɛŋmɔ kɛyaa bɔ ni ‘Kristo hu sumɔ asafo lɛ ní eŋɔ lɛ diɛŋtsɛ ehe eha yɛ ehewɔ, koni ekɛ nu hejuu lɛ atsuu ehe yɛ wiemɔ lɛ mli’ lɛ nɔ. Esa akɛ wu atswa eweku lɛ ema shi yɛ mumɔŋ koni ekɛtsɔɔ akɛ efĩɔ Yehowa yiŋtoo akɛ eeeŋɔ nibii fɛɛ eto yitso kome shishi ekoŋŋ yɛ Kristo mli lɛ sɛɛ.\n16. Kɛ́ fɔlɔi tsu amɛ-Ŋmalɛ naa sɔ̃i ahe nii yɛ shĩa lɛ, mɛni jɛɔ mli kɛbaa?\n16 Esa akɛ fɔlɔi akai akɛ Yehowa kɛ sɔ̃ ko ewo amɛdɛŋ akɛ amɛkwɛ amɛbii lɛ. Dɔlɛ sane ji akɛ, yɛ jeŋ ni wɔyɔɔ mli ŋmɛnɛ lɛ, mɛi babaoo “edɔɔɔ mɔ he.” (2 Tim. 3:1, 3) Tsɛmɛi babaoo tsuuu amɛsɔ̃i ahe nii—ni enɛ haaa amɛbii lɛ aná miishɛɛ, ni eyeɔ amɛ awui. Shi Paulo wo tsɛmɛi ni ji Kristofoi lɛ ŋaa akɛ: “Nyɛkawoa nyɛbii amlifu, shi moŋ nyɛlɛa amɛ yɛ Nuŋtsɔ [Yehowa] tsɔsemɔ kɛ ŋaawoo lɛ mli.” (Efe. 6:4) Weku lɛ mli ji he klɛŋklɛŋ ni gbekɛbii kaseɔ bɔ ni ajieɔ suɔmɔ kpo, kɛ bɔ ni esa akɛ aná bulɛ aha nɔyeli hegbɛi yɛ. Fɔlɔi ni enyɛ etsɔɔ amɛbii lɛ nibii nɛɛ yɛ omanyeyeli mli lɛ efĩ Yehowa gbɛjianɔtoo lɛ sɛɛ. Kɛ́ wɔha suɔmɔ hi wɔshĩai amli, ni wɔha mlifu kɛ bolɔmɔ kɛ musubɔɔ wiemɔ fɛɛ sɛɛ fo lɛ, ehaa wɔbii lɛ kaseɔ bɔ ni ajieɔ suɔmɔ kpo kɛ bɔ ni ajieɔ bulɛ kpo atsɔɔ nɔyeli hegbɛi. Enɛ baasaa amɛ kɛha shihilɛ yɛ Nyɔŋmɔ jeŋ hee lɛ mli.\n17. Kɛ́ wɔbaanyɛ wɔdamɔ Abonsam naa lɛ, mɛni ebiɔ ni wɔfee?\n17 Esa akɛ wɔyɔse akɛ Abonsam, ni ji mɔ klɛŋklɛŋ ni fite toiŋjɔlɛ ni yɔɔ jeŋ fɛɛ lɛ, baate shi ewo wɔ waa yɛ mɔdɛŋ ni wɔbɔɔ akɛ wɔfee Nyɔŋmɔ suɔmɔnaa nii lɛ hewɔ. Mɛi babaoo ni yɔɔ je lɛ mli lɛ miitse gbãla, amɛhiɔ shi yɛ he kome ní amɛboteko gbalashihilɛ mli, ni amɛkpɛlɛɔ hii kɛ hii loo yei kɛ yei ni boteɔ gbalashihilɛ mli lɛ anɔ, ni enɛ tsɔɔ faŋŋ akɛ amɛmiifĩ Satan yiŋtoi asɛɛ. Wɔhiii shi tamɔ bɔ ni je lɛŋ bii lɛ hiɔ shi ŋmɛnɛ lɛ. Kristo ji mɔ ni wɔkaseɔ. (Efe. 4:17-21) No hewɔ lɛ, awoɔ wɔ hewalɛ ni ‘wɔwo Nyɔŋmɔ tawuu nii lɛ fɛɛ,’ koni wɔnyɛ wɔdamɔ Abonsam kɛ edaimonioi lɛ anaa yɛ omanyeyeli mli.—Nyɛkanea Efesobii 6:10-13.\n‘NYƐYAA NƆ NYƐNYIƐA YƐ SUƆMƆ MLI’\n18. Ákɛ Kristofoi lɛ, mɛni ji nɔ titri ni haa ekomefeemɔ hiɔ wɔteŋ?\n18 Ákɛ Kristofoi lɛ, suɔmɔ ji nɔ titri ni haa ekomefeemɔ hiɔ wɔteŋ. Wɔtsuii eyimɔ obɔbɔ kɛ suɔmɔ kɛha ‘wɔ-Nuŋtsɔ kome,’ Yesu Kristo; ‘Nyɔŋmɔ kome,’ Yehowa; kɛ agbɛnɛ kɛha wɔhe, ni wɔtswa wɔfai shi akɛ ‘wɔbaato mumɔ ekomefeemɔ lɛ yɛ hejɔlɛ kpãa lɛ mli.’ (Efe. 4:3-6) Yesu sɔle yɛ suɔmɔ ni tamɔ nɛkɛ lɛ he akɛ: “Shi jeee mɛnɛɛmɛi ahewɔ kɛkɛ mibiɔ lɛ, shi mɛi ni baahe minɔ aye yɛ amɛwiemɔ naa lɛ hu ahewɔ; koni amɛ fɛɛ amɛfee ekome, taakɛ bɔ ni bo, Ataa, oyɔɔ mimli ni mi hu miyɔɔ omli lɛ, koni amɛ hu amɛfee ekome yɛ wɔmli . . . Ni mijie ogbɛi lɛ kpo mitsɔɔ amɛ, ni masaa majie lɛ kpo matsɔɔ, koni suɔmɔ ni okɛsumɔ mi lɛ ahi amɛmli, ni mi hu mahi amɛmli.”—Yoh. 17:20, 21, 26.\n19. Mɛni otswa ofai shi akɛ obaafee?\n19 Kɛ́ wɔna akɛ yɛ emuu ni wɔyeee lɛ hewɔ lɛ ewa kɛha wɔ akɛ wɔɔfee tsakemɔ yɛ wɔsu gbonyo ko he lɛ, esa akɛ suɔmɔ atsirɛ wɔ ni wɔsɔle taakɛ lalatsɛ lɛ fee lɛ, akɛ: “Feemɔ mitsui ekome, ní mashe ogbɛ́i lɛ gbeyei!” (Lala 86:11) Nyɛhaa wɔtswaa wɔfai shi akɛ wɔbaawu wɔshi mɔdɛŋ ni Abonsam bɔɔ koni egbála wɔ kɛ wɔ-Tsɛ ni yɔɔ suɔmɔ lɛ kɛ mɛi ni ekpɛlɛɔ amɛnɔ lɛ ateŋ lɛ. Nyɛhaa wɔbɔa mɔdɛŋ ni ‘wɔfee Nyɔŋmɔ kaselɔi, tamɔ bii ni asumɔɔ, ni wɔya nɔ wɔnyiɛ yɛ suɔmɔ mli’—yɛ weku lɛ mli, yɛ wɔsɔɔmɔ nitsumɔ lɛ mli, kɛ agbɛnɛ lɛ yɛ asafo lɛ mli.—Efe. 5:1, 2.\nEshiɔ enikee nii lɛ yɛ afɔleshaa latɛ hiɛ, ni eyaa ekɛ enyɛmi lɛ yakpãtãa\n[Mfoniri ni yɔɔ baafa 31]\nFɔlɔi, nyɛtsɔa nyɛbii lɛ ni amɛjie bulɛ kpo


Mɛni Ji Sane Kpakpa Ni Kɔɔ Jamɔ He? | Sane Kpakpa\n1. Ani jamɔi fɛɛ hi?\nMɛi ni hiɛ tsui kpakpa yɛ jamɔi fɛɛ amli. Eji sane kpakpa akɛ Nyɔŋmɔ naa mɛi nɛɛ, ni esusuɔ amɛhe. Shi dɔlɛ sane ji akɛ, mɛi pii ni tsɛɔ amɛhe Nyɔŋmɔjalɔi lɛ feɔ nibii fɔji. (2 Korintobii 4:3, 4; 11:13-15) Amaniɛbɔɔ tsɔɔ akɛ, jamɔi komɛi po kɛ amɛhe woɔ awuiyeli kɛ weku shishibulemɔ mli, amɛwuɔ ta, ni amɛfeɔ gbekɛbii niseniianii. Enɛ haoɔ mɛi ni heɔ Nyɔŋmɔ nɔ amɛyeɔ diɛŋtsɛ lɛ waa!—Kanemɔ Mateo 24:3-5, 11, 12.\nAnɔkwa jamɔ woɔ Nyɔŋmɔ hiɛ nyam, shi amale jamɔi feɔ nibii ni esaaa ehiɛ. Amɛtsɔɔ tsɔɔmɔi ni bɛ Biblia lɛ mli, ni ekomɛi ji amale tsɔɔmɔi ni kɔɔ Nyɔŋmɔ kɛ gbohii lɛ ahe. Shi Yehowa miisumɔ ni mɛi ale anɔkwale ni kɔɔ ehe lɛ.—Kanemɔ Ezekiel 18:4; 1 Timoteo 2:3-5.\n2. Mɛni ji sane kpakpa ni kɔɔ jamɔ he lɛ?\nMiishɛɛ sane ji akɛ, Nyɔŋmɔ naa jamɔi ni kɛɔ akɛ amɛsumɔɔ lɛ shi yɛ anɔkwale mli lɛ amɛsumɔɔ Satan je lɛ moŋ lɛ. (Yakobo 4:4) Nyɔŋmɔ Wiemɔ lɛ tsɛɔ amale jamɔi fɛɛ akɛ “Babilon Kpeteŋkpele.” Babilon ji blema maŋ ni amale jamɔ je shishi yɛ mli, yɛ Noa Nu Afua lɛ sɛɛ. Etsɛŋ, Nyɔŋmɔ baakpãtã jamɔi ni lakaa mɛi, ni amɛwaa mɛi ayi lɛ ahiɛ trukaa.—Kanemɔ Kpojiemɔ 17:1, 2, 5, 16, 17; 18:8.\nSaji kpakpai babaoo yɛ lolo. Yehowa hiɛ kpako mɛi ni hiɛ tsui kpakpa ni yɔɔ amale jamɔi srɔtoi fɛɛ amli yɛ jeŋ fɛɛ lɛ anɔ. Eetsɔɔ mɛi nɛɛ anɔkwale lɛ koni amɛfee ekome.—Kanemɔ Mika 4:2, 5.\n3. Mɛni esa akɛ mɛi ni hiɛ tsui kpakpa lɛ afee?\nAnɔkwa jamɔ miifee mɛi ekome\nYehowa jwɛŋɔ mɛi ni miisumɔ ni amɛle anɔkwale lɛ ni amɛfee nɔ ni ja lɛ ahe. Ekɛɔ amɛ akɛ amɛshi amale jamɔ mli. Mɛi ni sumɔɔ Nyɔŋmɔ lɛ miisumɔ ni amɛfee tsakemɔi koni amɛsa ehiɛ.—Kanemɔ Kpojiemɔ 18:4.\nBe ni mɛi ni hiɛ tsui kpakpa lɛ nu sane kpakpa lɛ yɛ bɔfoi lɛ anaa yɛ klɛŋklɛŋ afii 100 lɛ mli lɛ, amɛkpɛlɛ nɔ kɛ miishɛɛ. Amɛhã Yehowa tsɔɔ amɛ shihilɛ gbɛ hee, ni ji shihilɛ gbɛ ni hãa mɔ náa miishɛɛ kɛ hiɛnɔkamɔ lɛ. Amɛkpɛlɛ sane kpakpa lɛ nɔ kɛtsɔ Yehowa ni amɛkɛye klɛŋklɛŋ gbɛhe yɛ amɛshihilɛ mli lɛ nɔ, ni amɛkɛfee nɔkwɛmɔnɔ kpakpa amɛhã wɔ ŋmɛnɛ.—Kanemɔ 1 Tesalonikabii 1:8, 9; 2:13.\nYehowa hereɔ mɛi ni shiɔ amale jamɔ mli lɛ kɛbaa ejálɔi lɛ ateŋ. Kɛ́ ohere mlihilɛ mli ni Yehowa jɛɔ efɔ̃ɔ bo nine lɛ nɔ lɛ, obaatsɔ enaanyo, obaafata Yehowa jálɔi krokomɛi ni sumɔɔ amɛhe lɛ ahe, ni obaaná naanɔ wala.—Kanemɔ Marko 10:29, 30; 2 Korintobii 6:17, 18.\n4. Mɛɛ gbɛ nɔ Nyɔŋmɔ baatsɔ ehã miishɛɛ akpele jeŋ fɛɛ?\nAmale jamɔ hiɛ ni abaakpãtã lɛ ji sane kpakpa. Ebaahã yiwalɛ sɛɛ afo yɛ jeŋ fɛɛ. Amale jamɔ ko ehiŋ shi dɔŋŋ ni baalaka mɛi, ní ekɛ mligbalamɔ aba adesai ateŋ. Mɛi fɛɛ ni baahi wala mli lɛ baafee ekome kɛjá anɔkwa Nyɔŋmɔ kome lɛ pɛ.—Kanemɔ Kpojiemɔ 18:20, 21; 21:3, 4.\nKɛ́ oowie ohemɔkɛyeli lɛ he ootsɔɔ mɛi lɛ, mɛɛ naagbai obaanyɛ okɛkpe? Mɛɛ gbɛ nɔ obaanyɛ ofee nakai ni owooo amɛ mlifu?


Ani Esa akɛ Wɔkɛ Wɔhe Awo Gbijurɔyelii Amli? | Biblia lɛ Tsɔɔ\nJAMƆŊ kɛ je lɛŋ gbii juji ni ehe gbɛi ni ayeɔ yɛ je lɛ mli hei babaoo ŋmɛnɛ lɛ jɛɛɛ Biblia lɛ mli. Belɛ, nɛgbɛ gbijurɔyelii nɛɛ jɛ kɛba? Kɛji akɛ obaanyɛ oyatao nibii amli yɛ wojiatoohe lɛ, obaaná nɔ ni niiamlitaomɔ woji kɛɔ yɛ gbii juji ni ayeɔ yɛ he ni oyɔɔ lɛ he lɛ he miishɛɛ. Susumɔ nɔkwɛmɔnii fioo komɛi ahe okwɛ.\nEaster. The Encyclopædia Britannica lɛ kɛɔ akɛ: “Nɔ ko bɛ ni tsɔɔ akɛ aye Easter gbi jurɔ yɛ Kpaŋmɔ Hee lɛ mli.” Te fee tɛŋŋ ni Easter je shishi? Ejɛ wɔŋjamɔ mli. Eyɛ mli akɛ akɛɔ ákɛ akɛ gbi jurɔ nɛɛ yeli miikai Yesu shitee lɛ moŋ, shi kusumii ni afeɔ yɛ Easter be lɛ mli lɛ jeee Kristofoi anifeemɔ. Ákɛ nɔkwɛmɔnɔ lɛ, The Catholic Encyclopedia lɛ wie “Easter kpɛŋkpɛlɛ” ni ehe gbɛi waa lɛ he akɛ: “Kpɛŋkpɛlɛ ji wɔŋjamɔ he okadi, ni be fɛɛ be lɛ akɛtsuɔ nii akɛ bii afɔmɔ he okadi.”\nAfi Hee Gbijurɔyelii. Gbi kɛ kusumii ni kɔɔ Afi Hee Gbijurɔyelii ahe lɛ yɛ srɔto yɛ maŋ fɛɛ maŋ nɔ. The World Book Encyclopedia lɛ wie he ni gbijurɔyeli nɛɛ jɛ kɛba lɛ he akɛ: “Roma nɔyelɔ Julius Caesar ji mɔ ni to January 1 lɛ akɛ Afi Hee Gbi yɛ afi 46 Ŋ.B. Romabii lɛ jɔɔ gbi nɛɛ nɔ amɛha Janus ni ji agbói, shinaai, kɛ nibii ashishijee anyɔŋmɔ lɛ. Akɛ Janus, ni yɔɔ hiɛi enyɔ—ni ekome miikwɛ hiɛgbɛ ni ekroko lɛ hu miikwɛ esɛɛgbɛ lɛ—gbɛi wo nyɔŋ ni ji January lɛ.” No hewɔ lɛ, aná Afi Hee Gbijurɔyelii lɛ kɛjɛ wɔŋjalɔi akusum nifeemɔi amli.\nHalloween (Gbohii lɛ Agbi Jurɔ). The Encyclopedia Americana lɛ kɛɔ akɛ: “Kusumii ni afeɔ yɛ Gbohii lɛ Agbijurɔyeli mli lɛ ná eshishifã kɛjɛ Druid [ni ji blema Celtbii asɔfoyeli lɛ] kusum ni afeɔ yɛ be ni tsɔ Kristofoi abe lɛ hiɛ lɛ mli. Celtbii lɛ yɛ gbii juji enyɔ ni amɛyeɔ amɛhaa amɛnyɔŋmɔi titrii enyɔ, ni ji hulu nyɔŋmɔ kɛ gbohii anyɔŋmɔ . . . , mɔ ni ayeɔ egbi jurɔ lɛ yɛ November 1 ni ji gbi ni jeɔ Celtbii lɛ Afi Hee lɛ shishi lɛ. Fiofio lɛ akɛ gbohii ahe gbi jurɔ ni ayeɔ lɛ bafata Kristofoi akusumii ahe.”\nGbii Juji Krokomɛi. Wɔnyɛŋ wɔwie gbii juji ni ayeɔ yɛ je lɛŋ fɛɛ lɛ ahe. Shi kɛlɛ, Yehowa ekpɛlɛɛɛ gbii juji ni woɔ adesai loo adesai agbɛjianɔtoi ahiɛ nyam lɛ anɔ. (Yeremia 17:5-7; Bɔfoi lɛ Asaji 10:25, 26) Ha ehi ojwɛŋmɔ mli hu akɛ, hei ni aná jamɔŋ gbii juji lɛ kɛjɛ lɛ hu baatsɔɔ kɛji amɛsaa Nyɔŋmɔ hiɛ loo amɛsaaa ehiɛ. (Yesaia 52:11; Kpojiemɔ 18:4) Biblia mli shishitoo mlai ni atsĩ tã yɛ wolo nɛɛ Yitso 16 lɛ baanyɛ aye abua bo koni ona bɔ ni Nyɔŋmɔ buɔ he ni akɛwoɔ je lɛŋ gbii juji ayeli mli lɛ ehaa.


JW Shiɛmɔ Wiemɔi Kɛhã December 2016\nKANEMƆ YƐ Abbey Abui Acholi Afrikaans Albania Altai Alur Amharic Arabic Armenia Armenia (West) Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Bengali Biak Bicol Bislama Blɔfo Boulou Brazil Mumuii Awiemɔ Bulgaria Bété Cambodia Catalan Cebuano Chavacano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuvash Cibemba Cinyanja Croatia Czech Dangme Dayak Ngaju Denmark Digor Drehu Dutch Edo Efik Esan Estonia Ewe Faroese Fiji Finland Finland Mumuii Awiemɔ Fon French Ga Galician Garifuna Georgia Germany Germany Mumuii Awiemɔ Gokana Greenland Guarani Guerze Gujarat Gun Haitian Creole Hausa Hebri Hela Herero Hiligaynon Hindi Hmong (White) Hungary Iban Ibanag Ibinda Iceland Igbo Iloko Indonesia Isoko Italia Japan Javanese Jula Kabiye Kabuverdianu Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Laos Latvia Lenje Lhukonzo Lingala Lithuania Low German Luganda Lunda Luo Luvale Macedonia Macua Malagasy Malay Malayalam Malta Mam Mambwe-Lungu Mapudungun Marathi Mauritia Creole Maya Mazatec (Huautla) Mbunda Mende Mixe (North Central) Mixtec (Guerrero) Mizo Mongolia Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndonga Nepali Ngabere Ngangela Nias Nigerian Pidgin Norway Nsenga (Zambia) Nyaneka Nyungwe Nzema Okpe Oromo Ossetia Otetela Otomi (Mezquital Valley) Pangasinan Papiamento (Curaçao) Persia Pidgin (Cameroon) Poland Poland Mumuii Awiemɔ Portugal (Portugal) Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Romany (Macedonia) Romany (Macedonia) Cyrillic Romany (Southern Greece) Runyankore Russia Rutoro Samoa Sangir Sango Saramacca Sena Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Sidama Silozi Sinhala Slovak Slovenia Soli Solomon Islands Pidgin Spania Sranantongo Sunda Swahili Swahili (Congo) Swati Sweden Tagalog Tahiti Tajiki Tamil Tandroy Tarascan Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turkey Turkmen Tuvalu Twi Tzeltal Tzotzil Uighur (Cyrillic) Ukrain Umbundu Urdu Urhobo Uruund Uzbek Valencian Venda Vezo Vietnam Wallis Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zulu\nSanebimɔ: Mɛi babaoo miisumɔ ni amɛná gbɔmɔtsoŋ hewalɛ kpakpa. Mɛni osusuɔ akɛ wɔbaanyɛ wɔfee koni wɔkɛbu wɔhe ni hela akamɔ wɔ?\nŊmalɛ: Abɛ 22:3\nWolo lɛ Kɛhãmɔ: Awake! nɛɛ wieɔ nibii ni wɔbaanyɛ wɔfee kɛbu wɔhe koni hela akamɔ wɔ lɛ he.\nSanebimɔ: Ani Nyɔŋmɔ ji mɔ ni hãa wɔpiŋɔ aloo nibii krokomɛi?\nŊmalɛ: Hio 34:10\nAnɔkwa Sane: Jeee Nyɔŋmɔ ji mɔ ni hãa wɔpiŋɔ. Moŋ lɛ, Abonsam ji mɔ ni kɛ piŋmɔ baa, loo yiŋ gbohii ni adesai kpɛɔ, kɛ bei komɛi lɛ, kɛ́ wɔyaje he ko yɛ be ni esaaa mli. Kɛ́ wɔmiipiŋ lɛ, Nyɔŋmɔ baanyɛ eye ebua wɔ. Esusuɔ wɔ he waa diɛŋtsɛ.—bh 107-108.\nMƐNI HEWƆ ESA AKƐ OKASE BIBLIA LƐ? (Vidio)\nSanebimɔ: Ani osusuɔ akɛ Nyɔŋmɔ ni kudɔɔ je lɛ? [Ŋmɛɛ gbɛ ni ehã hetoo.] Ekolɛ nɔ ni Biblia lɛ kɛɔ yɛ sane nɛɛ he lɛ baahã onaa akpɛ ohe. Vidio ni sɛɛ kɛɛɛ nɛɛ lɛ baahã wɔna hetoo lɛ. [Jiemɔ vidio lɛ.]\nWolo lɛ Kɛhãmɔ: Wolo nɛɛ yitso 11 lɛ wieɔ nɔ hewɔ ni Nyɔŋmɔ eŋmɛ piŋmɔ gbɛ kɛ nɔ ni eto ni ebaafee yɛ he lɛ he. [Okɛ Biblia lɛ Tsɔɔ loo Wɔbaanyɛ Wɔkase wolo lɛ ahã.]\nKwɛmɔ bɔ ni ato shiɛmɔ wiemɔi ni tsɔ hiɛ lɛ he gbɛjianɔ lɛ nɔ ní oto bo diɛŋtsɛ onɔ he gbɛjianɔ.\nShiɛmɔ Wiemɔi Kɛhã December 2016


4 Mose 18 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nOsɔfoi kɛ Levibii lɛ anitsumɔi (1-7)\nOsɔfoi lɛ agbɛfaŋnii (8-19)\nŊoo kpaŋmɔ (19)\nAbaahã Levibii lɛ nibii amlijai nyɔŋma mli ekomekomei (20-32)\n18 Ni Yehowa kɛɛ Aaron akɛ: “Tɔmɔ fɛɛ tɔmɔ ni abaatɔ̃ ashi jamɔhe+ lɛ, bo kɛ obihii lɛ kɛ otsɛ shĩa lɛ ji mɛi ni baatere he sɔ̃ lɛ, ni tɔmɔ fɛɛ tɔmɔ ni abaatɔ̃ ashi nyɛsɔfoyeli lɛ, bo kɛ obihii ni kɛ bo yɔɔ lɛ ji mɛi ni baatere he sɔ̃ lɛ.+ 2 Agbɛnɛ hu, okɛ onyɛmimɛi ni jɛ Levi weku lɛ, ni ji otsɛmɛi aweku lɛ mli lɛ aba, koni amɛbafata ohe ni amɛbasɔmɔ bo+ kɛ obihii lɛ yɛ Odaseyeli buu lɛ hiɛ.+ 3 Amɛtsu amɛsɔ̃ lɛ he nii amɛhã bo, ni amɛtsu kpee buu lɛ fɛɛ he nii.+ Shi amɛkabɛŋkɛ he krɔŋkrɔŋ lɛ nibii lɛ kɛ afɔleshaa latɛ lɛ, koni amɛ kɛ nyɛ fɛɛ akagboi.+ 4 Amɛfata ohe, ni amɛtsu amɛsɔ̃i ni kɔɔ kpee buu lɛ he lɛ ahe nii, kɛ ehe nitsumɔi lɛ fɛɛ, ni mɔkpɔŋ ko mɔkpɔŋ ko* akabɛŋkɛ nyɛ.+ 5 Nyɛtsua nyɛsɔ̃ ni kɔɔ he krɔŋkrɔŋ+ lɛ kɛ afɔleshaa latɛ+ lɛ he lɛ he nii, koni mlifu+ ko akaba Israelbii lɛ anɔ dɔŋŋ. 6 Mi diɛŋtsɛ mijie nyɛnyɛmimɛi lɛ, ni ji Levibii lɛ, kɛjɛ Israelbii lɛ ateŋ mihã nyɛ akɛ nikeenii.+ Akɛ amɛ ehã Yehowa koni amɛtsu kpee buu lɛ he nitsumɔ lɛ he nii.+ 7 Nyɛsɔfoyeli nitsumɔi ni kɔɔ afɔleshaa latɛ lɛ he, kɛ nɔ ni kɔɔ nii ni yɔɔ pateeshɛŋ lɛ sɛɛ+ lɛ he sɔ̃ lɛ kã bo kɛ obihii lɛ anɔ, ni nyɛ esa akɛ nyɛtsu nitsumɔ nɛɛ.+ Mikɛ osɔfoyeli nitsumɔ lɛ ehã nyɛ akɛ nikeenii, ni mɔkpɔŋ fɛɛ mɔkpɔŋ* ni baabɛŋkɛ lɛ, agbe lɛ.”+ 8 Yehowa tee nɔ ekɛ Aaron wie ekɛɛ: “Mi diɛŋtsɛ mihala bo koni okwɛ oniai ni atsuɔ ahãa mi lɛ anɔ.+ Mikɛ nibii krɔŋkrɔŋi fɛɛ ni Israelbii lɛ kɛhãa akɛ onia lɛ eko ehã bo kɛ obihii lɛ akɛ nyɛgbɛfaŋnɔ ni kã shi daa.+ 9 Afɔlei ni yɔɔ krɔŋkrɔŋ fe fɛɛ ni akɛ la shãa lɛ amli nɔ ni baatsɔ onɔ nɛ: afɔle fɛɛ afɔle ni amɛkɛbahãa, amɛŋmaa* afɔlei+ jio, amɛ-esha afɔlei+ jio, amɛsɔ̃ afɔlei+ ni amɛkɛbahãa mi lɛ jio. Eji nɔ krɔŋkrɔŋ fe fɛɛ kɛhã bo kɛ obihii lɛ. 10 Nyɛyea yɛ he ko ni yɔɔ krɔŋkrɔŋ waa.+ Nuu fɛɛ nuu baanyɛ aye eko. Efee nɔ krɔŋkrɔŋ kɛhã nyɛ.+ 11 Enɛ hu atsɔ onɔ: nibii ni amɛkɛbatsuɔ onia+ lɛ kɛ Israelbii lɛ afɔ̃ɔ afɔlei+ lɛ fɛɛ. Mikɛhã bo kɛ obihii kɛ obiyei ni kɛ bo yɔɔ lɛ akɛ nyɛgbɛfaŋnɔ ni kã shi daa.+ Oshĩabii lɛ ateŋ mɔ fɛɛ mɔ ni he tse lɛ baanyɛ aye eko.+ 12 “Mu ni hi fe fɛɛ kɛ wain hee ni hi fe fɛɛ kɛ ŋmaa lɛ, ni ji amɛklɛŋklɛŋ yibii+ lɛ ní amɛkɛhãa Yehowa lɛ, mikɛ fɛɛ ehã bo.+ 13 Amɛshikpɔŋ lɛ nɔ nibaa nii lɛ fɛɛ amli klɛŋklɛŋ yibii ni amɛkɛbaabahã Yehowa lɛ baatsɔ onɔ.+ Oshĩabii lɛ ateŋ mɔ fɛɛ mɔ ni he tse lɛ baanyɛ aye eko. 14 “Nɔ fɛɛ nɔ ni ajɔɔ nɔ ake* yɛ Israel lɛ atsɔ onɔ.+ 15 “Bɔɔ nii fɛɛ ni hiɛ kamɔ lɛ akromɔbi fɛɛ kromɔbi+ ni amɛkɛbaahã Yehowa lɛ, gbɔmɔ jio, kooloo jio, etsɔ onɔ. Shi gbɔmɔ kromɔbi lɛ, bɔ fɛɛ bɔ ni fee lɛ kpɔ̃ lɛ,+ ni kooloi ni he tseee lɛ akromɔbii lɛ hu, kpɔ̃ amɛ.+ 16 Kpɔ̃ lɛ yɛ kpɔmɔ he jara lɛ naa kɛji eye nyɔɔŋ kome loo nɔ ni fe nakai, yɛ jwiɛtɛi shekeli* enumɔ ni afo afɔ̃ shi lɛ naa,+ yɛ shekel ni akɛtsuɔ nii yɛ he krɔŋkrɔŋ lɛ naa.* Efeɔ gerai 20.* 17 Tsinanuu ni ji kromɔbi loo gwantɛŋbi nuu ni ji kromɔbi loo abotia kromɔbi pɛ esaaa akɛ okpɔ̃ɔ.+ Amɛji nii ni yɔɔ krɔŋkrɔŋ. Okɛ amɛlá lɛ ashwã afɔleshaa latɛ lɛ nɔ,+ ní oshã amɛfɔ lɛ* akɛ afɔle ni akɛ la shãa ni jeɔ ŋma jogbaŋŋ* woɔ Yehowa.+ 18 Ni amɛloo lɛ atsɔ onɔ. Tamɔ bɔ ni fɔ̃ɔ afɔle lɛ tsitsi lɛ kɛ nanejurɔ lɛ ji lɛ, enɛ hu atsɔ onɔ.+ 19 Oniai krɔŋkrɔŋi fɛɛ ni Israelbii lɛ tsuɔ amɛhãa Yehowa lɛ,+ mikɛhã bo kɛ obihii kɛ obiyei ni kɛ bo yɔɔ lɛ akɛ nyɛgbɛfaŋnɔ ni kã shi daa.+ Eji ŋoo kpaŋmɔ* ni kã shi daa yɛ Yehowa hiɛ kɛhã bo kɛ oshwiei ni kɛ bo yɔɔ lɛ.” 20 Yehowa tee nɔ ekɛ Aaron wie ekɛɛ: “Onáŋ gboshinii yɛ amɛshikpɔŋ lɛ nɔ, ni onáŋ amɛshikpɔŋ lɛ fã ko hu akɛ ogbɛfaŋnɔ.+ Miji ogbɛfaŋnɔ kɛ ogboshinii yɛ Israelbii lɛ ateŋ.+ 21 “Agbɛnɛ naa, mikɛ Israelbii lɛ anibii lɛ amlijai nyɔŋma mli ekome fɛɛ mlijai nyɔŋma mli ekome ehã Levibii+ lɛ akɛ gboshinii yɛ nɔ ni amɛtsuɔ, ni ji kpee buu lɛ he nitsumɔ lɛ hewɔ. 22 Israelbii lɛ akabɛŋkɛ kpee buu lɛ dɔŋŋ, kɛjeee nakai lɛ ebaatsɔ esha ehã amɛ ni amɛbaagboi. 23 Levibii lɛ diɛŋtsɛ atsu kpee buu lɛ he nitsumɔ lɛ, ni amɛ amɛbaatere amɛtɔmɔi lɛ ahe sɔ̃ lɛ.+ Eji mla ni kã shi daa yɛ nyɛyinɔi fɛɛ amli akɛ, amɛkaŋɔ gboshinii ko yɛ Israelbii lɛ ateŋ.+ 24 Ejaakɛ mikɛ nibii amlijai nyɔŋma mli ekomekome ni Israelbii lɛ kɛbatsuɔ onia amɛhãa Yehowa lɛ ehã Levibii lɛ akɛ amɛgboshinii. No hewɔ ni mikɛɛ amɛ akɛ, ‘Amɛkaŋɔ gboshinii ko yɛ Israelbii lɛ ateŋ’ lɛ.”+ 25 Ni Yehowa kɛɛ Mose akɛ: 26 “Kɛɛmɔ Levibii lɛ akɛ, ‘Israelbii lɛ kɛ amɛnibii amlijai nyɔŋma mli ekomekome ni mihe yɛ amɛdɛŋ mihã nyɛ lɛ baahã nyɛ akɛ nyɛgboshinii,+ ni esa akɛ nyɛ hu nyɛkɛ mlijai nyɔŋma mli ekome nɛɛ mlijai nyɔŋma mli ekome atsu onia nyɛhã Yehowa.+ 27 Ni abaabu no akɛ onia ni nyɛtsu, tamɔ nɔ ni eji ŋmaa ni jɛ nyɛŋmaagbeemɔhe+ loo nyɛbui ni nyɛŋaa wain loo mu yɛ mli lɛ amli nii ni fa babaoo. 28 Nɛkɛ gbɛ nɔ nyɛbaatsɔ ní nyɛ hu nyɛjɛ nibii amlijai nyɔŋma mli ekomekome ni nyɛnáa kɛjɛɔ Israelbii lɛ adɛŋ lɛ mli nyɛtsu onia nyɛhã Yehowa, ni nyɛjɛa nomɛi amli nyɛkɛ onia ni ji Yehowa nɔ lɛ ahãa osɔfo Aaron. 29 Nyɛkɛ nikeenii ni akɛhãa nyɛ akɛ nɔ krɔŋkrɔŋ lɛ mli nɔ ni hi fe fɛɛ lɛ atsua oniai srɔtoi fɛɛ nyɛhãa Yehowa.’+ 30 “Ni kɛɛmɔ amɛ akɛ, ‘Kɛ́ nyɛkɛ nibii lɛ amli nɔ ni hi fe fɛɛ lɛ tsu onia lɛ, no lɛ, abaabu lɛ akɛ Levibii lɛ anibaa nii ni jɛ amɛŋmaagbeemɔhe kɛ amɛbui ni amɛŋaa wain loo mu yɛ mli lɛ amli nibaa nii. 31 Nyɛ kɛ nyɛshĩabii lɛ baanyɛ aye yɛ he fɛɛ he, ejaakɛ eji nitsumɔ ni nyɛtsuɔ yɛ kpee buu lɛ mli lɛ he nyɔmɔwoo.+ 32 Gbii abɔ ni nyɛkɛ nibii lɛ amli nɔ ni hi fe fɛɛ lɛ tsuɔ onia lɛ, no tsɔŋ esha kɛhãŋ nyɛ, agbɛnɛ hu, nyɛkabulea Israelbii lɛ anibii krɔŋkrɔŋi lɛ, kɛjeee nakai lɛ nyɛbaagboi.’”+\n^ Loo “mɔ fɛɛ mɔ ni bɛ hegbɛ,” ni tsɔɔ akɛ, mɔ fɛɛ mɔ ni jeee Aaron weku lɛ mli nyo.\n^ Ni tsɔɔ akɛ, nɔ fɛɛ nɔ ni afee lɛ krɔŋkrɔŋ ahã Nyɔŋmɔ, ní akɛhã lɛ kwraa ni anyɛŋ akpɔ̃ dɔŋŋ.\n^ Loo “ní ohã amɛfɔ lɛ aje lasu.”\n^ Ni ji, kpaŋmɔ ni tsakeee ní hiɔ shi daa.


Ohiɛ Akakpa Sane Ni Kɔɔ Jeŋ Muu Fɛɛ Nɔyeli He Lɛ Nɔ | Nikasemɔ\n“Koni amɛná amɛle akɛ bo, ni okome too ogbɛ́i ji Yehowa lɛ, bo ji mɔ ni kwɔ fe fɛɛ yɛ shikpɔŋ lɛ nɔ fɛɛ.”—LALA 83:19.\nLALAI: 46, 136\nMɛni hewɔ esa akɛ na ni abaana faŋŋ akɛ Yehowa pɛ ji mɔ ni sa akɛ eyeɔ jeŋ muu lɛ fɛɛ nɔ lɛ he ahia adesai fɛɛ waa lɛ?\nMɛɛ gbɛ nɔ anɔkwa ni Hiob ye lɛ tsɔɔ akɛ ekpɛlɛɔ nɔ akɛ Yehowa pɛ ji mɔ ni sa akɛ eyeɔ jeŋ muu lɛ fɛɛ nɔ? Shi mɛɛ tɔmɔ etɔ̃?\nMɛɛ nibii komɛi ni he hiaa wɔbaanyɛ wɔfee kɛtsɔɔ akɛ wɔkpɛlɛɔ nɔ akɛ Yehowa pɛ ji mɔ ni sa akɛ eyeɔ jeŋ muu lɛ fɛɛ nɔ?\n1, 2. (a) Mɛɛ sane ni he hiaa waa esa akɛ adesai fɛɛ asusu he? (b) Mɛni hewɔ esa akɛ wɔhã sane nɛɛ he ahia wɔ lɛ?\nŊMƐNƐ lɛ, mɛi pii naa shika akɛ no ji nɔ ni he hiaa fe fɛɛ yɛ shihilɛ mli. No hewɔ lɛ, daa nɛɛ amɛjwɛŋmɔ yɛ bɔ ni amɛbaafee amɛná shika pii loo amɛbaa nɔ ni amɛyɔɔ lɛ yi. Mɛi komɛi hu nuɔ he akɛ nɔ ni he hiaa fe yɛ shihilɛ mli ji, amɛweku, amɛgbɔmɔtsoŋ hewalɛ, loo otii komɛi ni amɛkɛmamɔ amɛhiɛ.\n2 Shi nɔ ko yɛ ni he miihia fe nibii nɛɛ fɛɛ. No ji, ni wɔkɛ wɔnifeemɔi baatsɔɔ akɛ wɔkpɛlɛɔ nɔ akɛ Yehowa pɛ ji mɔ ni sa akɛ eyeɔ jeŋ muu lɛ fɛɛ nɔ. Shi kɛ́ wɔkwɛɛɛ jogbaŋŋ lɛ, wɔhiɛ baanyɛ akpa sane ni he hiaa nɛɛ nɔ. Nibii ni wɔfeɔ daa gbi kɛ kai kɛ shihilɛi ni jaraa ni wɔkɛkpeɔ lɛ baanyɛ ahe wɔjwɛŋmɔ aahu akɛ, wɔnaŋ sane nɛɛ akɛ nɔ ko ni he hiaa waa dɔŋŋ. Shi kɛ́ wɔhã ehi wɔjwɛŋmɔŋ be fɛɛ be akɛ sane nɛɛ he miihia waa lɛ, ebaaye ebua wɔ ni wɔnyɛ wɔkpee naagbai ni wɔkɛkpeɔ daa gbi lɛ anaa, ni ebaahã wekukpaa ni yɔɔ wɔ kɛ Yehowa teŋ lɛ mli awa.\nMƐNI HEWƆ SANE NƐƐ HE HIAA WAA LƐ?\n3. Mɛni Satan ewie yɛ Nyɔŋmɔ nɔyeli lɛ he?\n3 Satan Abonsam kɛɛ Yehowa jeee mɔ ni sa akɛ eyeɔ jeŋ muu lɛ fɛɛ nɔ. Ekɛɛ Nyɔŋmɔ jeee Nɔyelɔ kpakpa, ni ekɛ nibii kpakpai kamaa eshishi bii. Yɛ nɔ ni Abonsam tsɔɔ lɛ naa lɛ, kɛ́ adesai diɛŋtsɛ ye amɛhe nɔ lɛ, amɛbaaná miishɛɛ ni amɛhe baajɔ amɛ waa. (1 Mose 3:1-5) Kɛfata he lɛ, Satan kɛɛ adesa ko bɛ ni baajɛ etsuiŋ eye Nyɔŋmɔ anɔkwa, ni akɛ kɛ́ nibii amli wa hã adesai lɛ, amɛbaakpoo Yehowa nɔyeli lɛ. (Hiob 2:4, 5) No hewɔ lɛ, Yehowa ehã be pii eshwie mli koni adesai ana faŋŋ akɛ, ja lɛ eye amɛnɔ dani nibii baaya nɔ jogbaŋŋ ahã amɛ.\n4. Mɛni hewɔ esa akɛ adesai kɛ ŋwɛibɔfoi fɛɛ akpɛlɛ nɔ akɛ, Yehowa pɛ ji mɔ ni sa akɛ eyeɔ jeŋ muu lɛ fɛɛ nɔ?\n4 Yehowa le faŋŋ akɛ, nibii ni Abonsam ewie lɛ bɛ mli. No hewɔ lɛ, mɛni hewɔ eŋmɛ Satan gbɛ koni Satan atsɔɔ kɛji esane ja loo ejaaa? Sanebimɔ nɛɛ hetoo lɛ kɔɔ adesai kɛ ŋwɛibɔfoi fɛɛ ahe. (Kanemɔ Lala 83:19.) Adam kɛ Hawa kɛ amɛnifeemɔ tsɔɔ akɛ amɛsumɔɔɔ Yehowa nɔyeli lɛ, ni mɛi pii enyiɛ amɛnɔkwɛmɔnɔ gbonyo lɛ sɛɛ. Enɛ hewɔ lɛ, ekolɛ mɛi komɛi baanu he akɛ Abonsam sane ja. Kɛyashi be ni adesai kɛ ŋwɛibɔfoi fɛɛ baana faŋŋ akɛ Abonsam sane ejaaa lɛ, toiŋjɔlɛ kɛ ekomefeemɔ nyɛŋ ahi majimaji, wekui, mɛi ni yɔɔ hewolonɔ sui srɔtoi, kɛ aŋkroaŋkroi ateŋ. Kɛ́ adesai kɛ ŋwɛibɔfoi fɛɛ kpɛlɛ nɔ akɛ Yehowa pɛ ji mɔ ni sa akɛ eyeɔ jeŋ muu lɛ fɛɛ nɔ lɛ, amɛ fɛɛ amɛbaaba amɛhe shi amɛhã lɛ kɛya naanɔ, ni toiŋjɔlɛ baaba he fɛɛ he.—Efe. 1:9, 10.\n5. Mɛni wɔbaanyɛ wɔfee kɛtsɔɔ akɛ wɔfiɔ Nyɔŋmɔ nɔyeli lɛ sɛɛ?\n5 Be baashɛ ni ebaafee faŋŋ akɛ, Nyɔŋmɔ ji mɔ ni sa akɛ eyeɔ jeŋ muu lɛ fɛɛ nɔ. Abaajie Satan kɛ adesai anɔyelii fɛɛ kɛya, ejaakɛ amɛyeŋ omanye. Mesia Maŋtsɛyeli lɛ, ni ji gbɛ ni Nyɔŋmɔ tsɔɔ nɔ eyeɔ nɔ lɛ, baaye omanye. No mli lɛ, adesai anɔkwafoi ehã ana faŋŋ akɛ, adesai baanyɛ afi Nyɔŋmɔ nɔyeli lɛ sɛɛ. (Yes. 45:23, 24) Ani obaasumɔ ni ofata anɔkwafoi nɛɛ ahe? Ŋwanejee ko bɛ he akɛ obaasumɔ. Enɛ hewɔ esa akɛ ohã Nyɔŋmɔ nɔyeli lɛ sɛɛ ni obaafi lɛ he ahia bo waa, ni ojwɛŋ nɔ be fɛɛ be lɛ.\nNYƆŊMƆ NƆYELI LƐ SƐƐ NI OBAAFI LƐ HE MIIHIA FE NAANƆ WALA TETE\n6. Na ni abaana faŋŋ akɛ Yehowa ji mɔ ni sa akɛ eyeɔ jeŋ muu lɛ fɛɛ nɔ lɛ he miihia fe mɛni?\n6 Ŋmɛnɛ lɛ, wɔbɛ hejɔlɛ yɛ je lɛ mli. Shi na ni abaana faŋŋ akɛ Yehowa ji mɔ ni sa akɛ eyeɔ jeŋ muu lɛ fɛɛ nɔ lɛ he miihia fe ni wɔhe baajɔ wɔ. Tamɔ bɔ ni wɔwie kɛtsɔ hiɛ lɛ, ehe miihia fe nibii krokomɛi fɛɛ. Ani no tsɔɔ akɛ naanɔ wala ni wɔbaaná lɛ he ehiaaa, aloo akɛ, Yehowa susuuu wɔhe? Dabi kwraa. Mɛni hewɔ?\n7, 8. Mɛɛ tsakpaa yɔɔ Nyɔŋmɔ shiwoi lɛ anɔ ni ebaaye kɛ na ni abaana akɛ lɛ ji mɔ ni sa akɛ eyeɔ jeŋ muu lɛ fɛɛ nɔ lɛ teŋ?\n7 Yehowa sumɔɔ adesai waa diɛŋtsɛ. Wɔjara wa hã lɛ aahu akɛ, ejɛ esuɔmɔ mli etsu e-Bi lɛ kɛba koni wɔnyɛ wɔná naanɔ wala. (Yoh. 3:16; 1 Yoh. 4:9) Satan kɛɛ Nyɔŋmɔ ji amalelɔ, ekɛ nibii kpakpai teɔ eshishi bii, ni eyeee adesai anɔ jogbaŋŋ. Mɛi komɛi hu teɔ shi amɛwoɔ Yehowa, ni amɛwieɔ yɛ eshiwoi lɛ ahe akɛ: “Nɛgbɛ be ni eba ni awo he shi lɛ yɔɔ? Naa, kɛjɛ beyinɔ ni wɔtsɛmɛi lɛ yawɔwɔi yɛ gbele mli nɛɛ, nibii fɛɛ miiya nɔ tamɔ bɔ ni amɛji kɛjɛ adebɔɔ shishijee mli lɛ nɔŋŋ.” (2 Pet. 3:3, 4) No hewɔ lɛ, kɛ́ Yehowa yeee eshiwoi lɛ anɔ lɛ, belɛ nɔ ni Satan kɛ mɛi ni teɔ shi amɛwoɔ Nyɔŋmɔ lɛ wieɔ yɛ ehe lɛ baafee anɔkwale. Shi Yehowa hãŋ eba lɛ nakai. Eto gbɛjianɔ koni naanɔ wala ni adesai ni boɔ lɛ toi lɛ baaná lɛ afata nibii ni baahã ana faŋŋ akɛ lɛ pɛ ji mɔ ni sa akɛ eyeɔ jeŋ muu lɛ fɛɛ nɔ lɛ ahe. (Kanemɔ Yesaia 55:10, 11.) Kɛfata he lɛ, suɔmɔ ji nɔ titri ni kadiɔ Yehowa nɔyeli lɛ. No hewɔ lɛ, wɔbaanyɛ wɔná nɔmimaa akɛ, suɔmɔ ni eyɔɔ kɛhã etsuji ni yeɔ lɛ anɔkwa lɛ sɛɛ efoŋ, ni ehiɛ baasɔ amɛ kɛya naanɔ.—2 Mose 34:6.\n8 No hewɔ lɛ, eyɛ mli akɛ Yehowa nɔyeli lɛ ji sane ko ni he hiaa waa moŋ, shi no etsɔɔɔ akɛ naanɔ wala ni wɔbaaná lɛ he ehiaaa lɛ, aloo akɛ esusuuu wɔhe. Nɔ pɛ ni etsɔɔ ji akɛ, Yehowa nɔyeli lɛ he miihia fe naanɔ wala ni wɔbaaná. Esa akɛ wɔhã anɔkwa sane nɛɛ ahi wɔjwɛŋmɔŋ be fɛɛ be, ni wɔya nɔ wɔfi Yehowa nɔyeli lɛ sɛɛ.\nHIOB TSAKE JWƐŊMƆ NI EHIƐ LƐ\n9. Mɛni Satan wie yɛ Hiob he? (Kwɛmɔ mfoniri ni yɔɔ nikasemɔ lɛ shishijee lɛ.)\n9 Hiob wolo lɛ, ni ji Biblia mli woji ni etsɛ waa lɛ ateŋ ekome lɛ, hãa wɔnaa nɔ hewɔ ni esa akɛ wɔhã sane ni kɔɔ jeŋ muu fɛɛ nɔyeli he lɛ ahi wɔjwɛŋmɔŋ daa. Wolo nɛɛ hãa wɔleɔ akɛ, be ko lɛ, Satan wie akɛ kɛ́ Hiob na nɔ waa lɛ, ebaakwa Nyɔŋmɔ. Ekɛɛ Yehowa po akɛ epiŋ Hiob. Yehowa efeee nakai, shi eŋmɛ Satan gbɛ ní eka Hiob. Ekɛɛ Satan akɛ: “Nɔ fɛɛ nɔ ní eyɔɔ lɛ eyɛ odɛŋ.” (Kanemɔ Hiob 1:7-12.) Yɛ be kukuoo mli lɛ, Hiob tsuji kɛ ebii nyɔŋma lɛ fɛɛ gboi, ni enibii fɛɛ ahiɛ kpãtã. Satan hã efee tamɔ nɔ ni Nyɔŋmɔ ji mɔ ni hɔ naagbai nɛɛ fɛɛ asɛɛ. (Hiob 1:13-19) No sɛɛ lɛ, ehã hela ko ni yɔɔ nyaŋemɔ ni waa mɔ he mɔ Hiob. (Hiob 2:7) Nɔ ni fite sane lɛ kwraa ji akɛ, Hiob ŋa kɛ hii etɛ komɛi ni kɛɛ amɛnaanyo ji lɛ lɛ wie nibii kɛje enijiaŋ wui.—Hiob 2:9; 3:11; 16:2.\n10. (a) Mɛni Hiob fee kɛtsɔɔ akɛ eyeɔ Nyɔŋmɔ anɔkwa? (b) Mɛni hewɔ ehe bahia ni ajaje lɛ lɛ?\n10 Yɛ naagbai nɛɛ ni Hiob kɛkpe lɛ fɛɛ sɛɛ lɛ, ekwaaa Nyɔŋmɔ. Enɛ hã efee faŋŋ akɛ, nɔ ni Satan wie yɛ ehe lɛ ji amale. (Hiob 27:5) Shi Hiob hiɛ kpa sane ni kɔɔ Yehowa nɔyeli lɛ he lɛ nɔ be kukuoo ko. Ewie nibii ni tsɔɔ akɛ eebu ehe jalɔ, ni ebi po ni ahã ele nɔ ni efee hewɔ ni epiŋɔ nakai lɛ. (Hiob 7:20; 13:24) Kɛ́ wɔkwɛ naagbai abɔ ni Hiob kɛkpe lɛ, ekolɛ wɔbaanu lɛ shishi. Kɛ̃lɛ, Yehowa na akɛ susumɔ ni ehiɛ lɛ ejaaa, no hewɔ lɛ, ejaje lɛ. Mɛni ekɛɛ lɛ?\n11, 12. Mɛɛ gbɛ nɔ Yehowa ye ebua Hiob? Ni te Hiob fee enii ehã tɛŋŋ?\n11 Aŋmala saji ni Nyɔŋmɔ kɛɛ Hiob lɛ yɛ Hiob yitso 38 kɛyashi 41. Nyɔŋmɔ etsɔɔɔ Hiob nɔ hewɔ ni epiŋɔ lɛ, ejaakɛ jeee no hewɔ ekɛ lɛ wie lɛ. Moŋ lɛ, eye ebua lɛ koni ena akɛ, kɛ́ akɛ lɛ to Nyɔŋmɔ he lɛ, ejeee mɔ ko kwraa. Ehã Hiob na akɛ, saji komɛi yɛ ni he miihia fe naagbai ni ekɛkpeɔ lɛ. (Kanemɔ Hiob 38:18-21.) Enɛ ye ebua Hiob ni ená jwɛŋmɔ ni ja yɛ saji ahe.\n12 Ekolɛ obaakɛɛ akɛ, bɔ ni Yehowa jaje Hiob lɛ naa wa tsɔ, ejaakɛ Hiob kɛ naagbai ni naa wala waa kpe. Shi jeee nakai eji, ni Hiob hu enaaa lɛ nakai. Yɛ naagbai ni ekɛkpe lɛ fɛɛ asɛɛ lɛ, ehiɛ sɔ nibii ni Nyɔŋmɔ kɛɛ lɛ lɛ. Ekpɛlɛ ŋaawoo ni yɔɔ tɛ̃ɛ ni Yehowa jɛ suɔmɔ mli ekɛhã lɛ nɔ, ni ewie po akɛ: “Eedɔ mi ni miishwa mihe yɛ sũ kɛ lamulu mli!” (Hiob 42:1-6) Dani Yehowa kɛ Hiob baawie lɛ, oblanyo ko ni atsɛɔ lɛ Elihu lɛ hu ye ebua Hiob koni ejaje susumɔ ni ehiɛ lɛ. (Hiob 32:5-10) Hiob kpɛlɛ ŋaa ni awo lɛ lɛ fɛɛ nɔ, ni ejaje esusumɔ. Enɛ hewɔ lɛ, Yehowa hã mɛi krokomɛi le akɛ ehiɛ esɔ Hiob anɔkwayeli lɛ.—Hiob 42:7, 8.\n13. Be ni Hiob naagbai lɛ fɛɛ sɛɛ fo po lɛ, mɛɛ gbɛ nɔ ená Yehowa ŋaawoo lɛ he sɛɛ?\n13 Be ni Hiob naagbai lɛ asɛɛ fo po lɛ, etee nɔ ená Yehowa ŋaawoo lɛ he sɛɛ. Yɛ mɛɛ gbɛ nɔ? Eyɛ mli akɛ Biblia lɛ kɛɔ akɛ, “Yehowa jɔɔ Hiob sɛɛkpee be lɛ fe etsutsu be lɛ” moŋ, shi ŋwanejee ko bɛ he akɛ, ehe be dani enine shɛ nibii ni ŋmɛɛ lɛ lɛ anɔ ekoŋŋ. Sɛɛ mli lɛ, “esaa efɔ bihii kpawo kɛ biyei etɛ.” (Hiob 42:12-14) Shi ekã shi faŋŋ akɛ, ehiɛ tse ebii ni gboi be ni Satan hã ena nɔ lɛ. Kɛfata he lɛ, ekolɛ ehiɛ kpaaa nibii gbohii ni nina lɛ kɛ eweku lɛ anɔ. Wɔleee kɛji sɛɛ mli lɛ Hiob ná ele nɔ hewɔ ni ekɛ naagbai nɛɛ fɛɛ kpe. Shi kɛ́ ená ele po lɛ, ekolɛ ebaabi ehe nɔ hewɔ ni Nyɔŋmɔ ŋmɛ gbɛ ni epiŋ waa nakai. Bɔ fɛɛ bɔ ni sane lɛ ji lɛ, Hiob baanyɛ akai Nyɔŋmɔ ŋaawoo lɛ, ni kɛ́ efee nakai lɛ, ebaaye ebua lɛ ni ená jwɛŋmɔ ni ja yɛ saji ahe, ni no baashɛje emii.—Lala 94:19.\nAni okɛ ojwɛŋmɔ baama jeŋ muu fɛɛ nɔyeli he sane lɛ nɔ moŋ fe onaagbai lɛ? (Kwɛmɔ kuku 14)\n14. Mɛni wɔkaseɔ yɛ Hiob sane lɛ mli?\n14 Kɛ́ wɔjwɛŋ Hiob sane lɛ nɔ lɛ, ebaaye ebua wɔ ni wɔná jwɛŋmɔ ni ja yɛ wɔnaagbai lɛ ahe, ni no baashɛje wɔmii. Yehowa hã aŋma Hiob wolo lɛ “koni etsɔɔ wɔ nii, koni kɛtsɔ wɔshifimɔ kɛ agbɛnɛ hu kɛtsɔ Ŋmalɛi lɛ amli miishɛjemɔ lɛ nɔ lɛ, wɔná hiɛnɔkamɔ.” (Rom. 15:4) Mɛni wɔkaseɔ yɛ Hiob sane lɛ mli? Nɔ ni wɔkaseɔ ji akɛ, ekɔɔɔ he eko naagbai ni wɔkɛbaakpe yɛ shihilɛ mli lɛ, esaaa akɛ wɔhiɛ kpaa sane ni he hiaa waa nɛɛ nɔ, no ji, na ni abaana akɛ Yehowa pɛ ji mɔ ni sa akɛ eyeɔ jeŋ muu lɛ fɛɛ nɔ. Tamɔ bɔ ni Hiob fee lɛ, kɛ́ wɔtee nɔ wɔye anɔkwa yɛ shihilɛi ni jaraa amli lɛ, no baatsɔɔ akɛ wɔfiɔ Yehowa nɔyeli lɛ sɛɛ.\n15. Kɛ́ wɔye Nyɔŋmɔ anɔkwa yɛ naagbai ni wɔkɛkpeɔ lɛ amli lɛ, mɛɛ sɛɛnamɔi jɛɔ mli kɛbaa?\n15 Hiob sane lɛ baanyɛ ashɛje wɔmii, ejaakɛ ehãa wɔnaa akɛ, naagbai ni wɔkɛkpeɔ lɛ etsɔɔɔ akɛ Yehowa mli efũ wɔ. Moŋ lɛ, naagbai nɛɛ hãa wɔnáa hegbɛ kɛtsɔɔ akɛ wɔfiɔ Nyɔŋmɔ nɔyeli lɛ sɛɛ. (Abɛi 27:11) Kɛ́ wɔtee nɔ wɔfi shi lɛ, esaa Yehowa hiɛ, ni wɔhiɛnɔkamɔ lɛ mli waa. (Kanemɔ Romabii 5:3-5.) Hiob sane lɛ hãa wɔnaa akɛ, “Yehowa dɔɔ mɔ he waa, ni enaa mɔbɔ hu.” (Yak. 5:11) No hewɔ lɛ, wɔbaanyɛ wɔná nɔmimaa akɛ, kɛ́ wɔfi enɔyeli lɛ sɛɛ lɛ, ebaajɔɔ wɔ. Enɛ ni wɔle lɛ yeɔ ebuaa wɔ koni wɔkɛ “tsuishitoo kɛ miishɛɛ afi shi kɛwula shi.”—Kol. 1:11.\nKAAHÃ NƆ KO GBALA OJWƐŊMƆ\n16. Mɛni hewɔ esa akɛ wɔkai wɔhe akɛ na ni abaana faŋŋ akɛ Yehowa pɛ ji mɔ ni sa akɛ eyeɔ jeŋ muu lɛ fɛɛ nɔ lɛ he miihia waa lɛ?\n16 Bei komɛi lɛ, naagbai ni wɔkɛkpeɔ lɛ baanyɛ asu wɔtsui aahu akɛ, ebaawa kɛhã wɔ akɛ wɔbaahã wɔjwɛŋmɔ ahi sane ni he hiaa waa nɛɛ, ni ji, na ni abaana faŋŋ akɛ Yehowa pɛ ji mɔ ni sa akɛ eyeɔ jeŋ muu lɛ fɛɛ nɔ lɛ nɔ. Kɛ́ wɔjwɛŋ naagbai bibii ni wɔkɛkpeɔ lɛ po ahe fe nine lɛ, wɔbaana amɛ tamɔ naagbai wuji. No hewɔ lɛ, ekɔɔɔ he eko naagba ni wɔkɛbaakpe lɛ, esa akɛ wɔkai wɔhe be fɛɛ be akɛ, Nyɔŋmɔ nɔyeli lɛ sɛɛ ni wɔbaafi lɛ he miihia fe nibii krokomɛi fɛɛ.\n17. Kɛ́ wɔkɛ ekãa tsu nitsumɔ ni Yehowa kɛwo wɔdɛŋ lɛ, mɛɛ gbɛ nɔ no baanyɛ aye abua wɔ ni wɔjwɛŋmɔ ahi sane ni kɔɔ jeŋ muu fɛɛ nɔyeli he lɛ nɔ?\n17 Kɛ́ wɔkɛ ekãa tsu nitsumɔ ni Yehowa kɛwo wɔdɛŋ lɛ, no baanyɛ aye abua wɔ ni wɔhã wɔjwɛŋmɔ ahi sane ni kɔɔ jeŋ muu fɛɛ nɔyeli he lɛ nɔ. Nyɛmi yoo ko ni atsɛɔ lɛ Renee lɛ ná enɛ mli niiashikpamɔ. No mli lɛ, ená strok kɛ kansa, ni daa nɛɛ enuɔ piŋmɔ he. Renee tee helatsamɔhei srɔtoi, ni he fɛɛ he ni ebaaya lɛ, eyeɔ mɛi ni tsuɔ nii yɛ jɛmɛ lɛ, helatsɛmɛi lɛ, kɛ mɛi ni basaraa helatsɛmɛi lɛ odase. Be ko be ni ayatsĩ enaa otsii enyɔ kɛ fã yɛ helatsamɔhe ko lɛ, ekɛ ŋmɛlɛtswai 80 shiɛ. Renee na faŋŋ akɛ ebaagbo, shi ehãaa ehiɛ akpa nɔ akɛ, Yehowa pɛ ji mɔ ni sa akɛ eyeɔ jeŋ muu lɛ fɛɛ nɔ. Enɛ ye ebua lɛ koni ekahao fe nine yɛ enaagbai lɛ ahe.\n18. Mɛɛ gbɛ nɔ nyɛmi yoo ko niiashikpamɔ hãa wɔnaa nɔ hewɔ ni sɛɛnamɔ yɔɔ he akɛ wɔbaafi Yehowa nɔyeli lɛ sɛɛ?\n18 Wɔbaanyɛ wɔfi Yehowa nɔyeli lɛ sɛɛ kɛ́ wɔkɛ daa gbi shihilɛ mli naagbai hu miikpe. Nakai nyɛmi yoo ko ni atsɛɔ lɛ Jennifer lɛ fee. Be ko lɛ, eye gbii etɛ yɛ kɔɔyɔŋ lɛji adaamɔhe ko, ejaakɛ enáaa kɔɔyɔŋ lɛlɛ ni kɛ lɛ baaku sɛɛ kɛya emaŋ. Eko fɛɛ eko ni ebaaná lɛ, naagba ko baa, kɛkɛ lɛ enáaa efã dɔŋŋ. Enɛ hã etɔ Jennifer ni ehe fee shoo. Shi yɛ nɔ najiaŋ ni ebaahã enii afee ehe mɔbɔ lɛ, esɔle ni Yehowa aye abua lɛ koni enyɛ eshiɛ ehã mɛi krokomɛi ni miimɛ yɛ kɔɔyɔŋ lɛji adaamɔhe lɛ. Ani ole nɔ ni ba? Eye mɛi pii odase, ni ehã woji babaoo. Ewie akɛ, “Minu he akɛ Yehowa ejɔɔ mi yɛ naagba ni mikɛkpe lɛ fɛɛ sɛɛ, ni ehã mi nyɛmɔ koni mahi shi yɛ egbɛ́i ni kã minɔ lɛ naa.” Ekɛ ejwɛŋmɔ ma Yehowa yiŋtoo lɛ nɔ.\n19. Mɛni ji nɔ kome ni hãa ayɔseɔ anɔkwa jamɔ lɛ mli bii?\n19 Nyɔŋmɔ webii lɛ pɛ le bɔ ni enɔyeli lɛ he hiaa waa hã. Enɛ ji nɔ kome ni hãa esoroɔ anɔkwa jamɔ lɛ mli bii lɛ yɛ jamɔi krokomɛi ni eshwɛ lɛ amli bii lɛ ahe. Esa akɛ wɔteŋ mɔ fɛɛ mɔ atswa efai shi akɛ ebaaya nɔ efi Yehowa nɔyeli lɛ sɛɛ.\n20. Te Yehowa nuɔ he ehãa tɛŋŋ yɛ nibii fɛɛ ni ofeɔ kɛfiɔ enɔyeli lɛ sɛɛ lɛ ahe?\n20 Ná nɔmimaa akɛ, Yehowa hiɛ sɔɔ bɔ ni oyeɔ lɛ anɔkwa kɛ bɔ ni ofiɔ shi yɛ kai amli kɛfiɔ enɔyeli lɛ sɛɛ lɛ. (Lala 18:26) Nikasemɔ ni nyiɛ sɛɛ lɛ baahã wɔna yiŋtoi krokomɛi ahewɔ ni esa akɛ wɔfi Yehowa nɔyeli lɛ sɛɛ, kɛ nibii ni wɔbaanyɛ wɔfee kɛtsɔɔ nakai.


Bodegas Almau Tapas Bar, Zaragoza, Saragossa, Aragon, Spain. tel: 976 299 834 | Sime | Droits Gérés | Photononstop\nImage n° : 775065\nBodegas Almau Tapas Bar, Zaragoza, Saragossa, Aragon, Spain. tel: 976 299 834


Mɛi babaoo susuɔ akɛ Yehowa Odasefoi ji jamɔ hee ko gbɛ́i. Kɛ̃lɛ, nɔ ni fe afii 2,700 ni eho nɛ lɛ, atsɛ anɔkwa Nyɔŋmɔ lɛ tsuji lɛ akɛ ‘edasefoi.’ (Yesaia 43:10-12) Dani afi 1931 lɛ baashɛ lɛ, no mli lɛ atsɛɔ wɔ Biblia Kaselɔi. Mɛni hewɔ wɔtsake wɔgbɛ́i lɛ ni wɔfee lɛ Yehowa Odasefoi lɛ?\nEhãa anaa Nyɔŋmɔ ni wɔjáa. Nyɔŋmɔ gbɛ́i ni ji Yehowa lɛ jeɔ kpo shii akpei abɔ yɛ Biblia lɛ mli yɛ blema wolokpoi ni akɛ niji ŋmala lɛ amli. Akɛ gbɛnaa gbɛ́i tamɔ Nuŋtsɔ loo Nyɔŋmɔ eye gbɛ́i nɛɛ najiaŋ yɛ Biblia shishitsɔɔmɔi babaoo amli. Kɛ̃lɛ, anɔkwa Nyɔŋmɔ lɛ jie lɛ diɛŋtsɛ egbɛ́i Yehowa lɛ shi etsɔɔ Mose, ni ekɛɛ lɛ akɛ: “Enɛ ji migbɛ́i kɛmiiya naanɔ.” (2 Mose 3:15) Etsɔ gbɛ nɛɛ nɔ ehã ana akɛ, esoro lɛ kwraa yɛ amale nyɔŋmɔi fɛɛ ahe. Wɔshiɔ wɔtsitsi akɛ Nyɔŋmɔ gbɛ́i krɔŋkrɔŋ lɛ kã wɔnɔ.\nEhãa anaa nitsumɔ ni akɛwo wɔdɛŋ. Mɛi babaoo ni hi shi yɛ blema, kɛjɛ nuu anɔkwafo Habel yinɔ tɔ̃ɔ lɛ, ye hemɔkɛyeli ni amɛyɔɔ yɛ Yehowa mli lɛ he odase. Yɛ afii ohai abɔ ni eho lɛ amli lɛ, Noa, Abraham, Sara, Mose, David, kɛ mɛi krokomɛi bafata “odasefoi babaoo tamɔ atatu” nɛɛ ahe. (Hebribii 11:4–12:1) Tamɔ bɔ ni mɔ ko baanyɛ aye odase yɛ saneyelihe ehã mɔ ko ni efeko efɔŋ ko lɛ, nakai nɔŋŋ wɔ hu wɔtswa wɔfai shi akɛ wɔbaahã mɛi ale anɔkwale ni kɔɔ Nyɔŋmɔ he lɛ.\nWɔkɛmiikase Yesu. Biblia lɛ tsɛɔ Yesu akɛ “anɔkwa odasefonyo ni yeɔ anɔkwa.” (Kpojiemɔ 3:14) Yesu diɛŋtsɛ kɛɛ akɛ ehã ekaselɔi lɛ ‘le Nyɔŋmɔ gbɛ́i lɛ,’ ni etee nɔ eye anɔkwale ni kɔɔ Nyɔŋmɔ he lɛ he “odase.” (Yohane 17:26; 18:37) No hewɔ lɛ, esa akɛ Kristo anɔkwa sɛɛnyiɛlɔi lɛ ahã Yehowa gbɛ́i lɛ akã amɛnɔ ni amɛhã mɛi ale gbɛ́i nɛɛ. Enɛ ji nɔ ni Yehowa Odasefoi bɔɔ mɔdɛŋ akɛ amɛbaafee.\nMɛni hewɔ Biblia Kaselɔi lɛ hã abɔi amɛ tsɛmɔ akɛ Yehowa Odasefoi lɛ?\nKɛmaje Mɔ Ko Kɛmaje Mɔ Ko Mɛni Hewɔ Atsɛɔ Wɔ Yehowa Odasefoi?